title: Zach Hyman

text: Hyman aloitti pelaamaan virallisesti Princetonissa kaudella 2010–2011. Hänet kuitenkiin vapautettiin Princetonin joukkueesta päävalmentaja Guy Gadowskyn lähdettyä Pennysylvanian osavaltionyliopistoon Division I:een. Gradowskyn seuraaminen Pennysylvaniaan ei kuitenkaan ollut vaihtoehto, koska ohjelma ei tuolloin sisältänyt yliopistojoukkuetta. Toukokuussa Hymanille tarjottiin paikkaa Michiganin yliopistossa kaudeksi 2011–2012.


title: Zach Hyman

text: Tulokaskaudellaan Michiganissa hän teki kaksi maalia ja seitsemän syöttöpistettä 41 ottelussa. Hän teki uransa ensimmäisen maalin 21. lokakuuta 2011 pelissä Northern Michigania vastaan. Toisena vuotenaan hän teki neljä maalia ja viisi syöttöpistettä 38 pelissä. Kolmannella kaudellaan hän teki seitsemän maalia sekä kymmenen syöttöpistettä 35 otteluun. Hyman valittiin vuoden 2014 Bates/Deskins Awardin voittajaksi. Kyseinen arvostettu palkinto annetaan Michiganin yliopiston parhaalle opiskelevalle junioriurheilijalle.


title: Zach Hyman

text: Viimeisellä kaudellaan Hyman valittiin joukkueensa varakapteeniksi. Hän oli Michiganin paras pistemies. Hän asetti uuden 54 pisteen ennätyksen tehden 22 maalia ja 32 syöttöpistettä vain 37 pelissä. Hymanista tuli ensimmäinen Michiganin pelaaja, joka teki yli 20 maalia Louie Caporusson jälkeen. Lisäksihän oli kauden 2009–2010 Carl Hagelinin jälkeen ensimmäinen pelaaja, joka teki 50 pistettä tai enemmän. Hyman oli joukkueen ensimmäinen myös useamman pisteiden otteluiden määrässä hänen tehtyään 17 ottelussa vähintään kaksi pistettä. 24. lokakuuta 2014 Hyman teki henkilökohtaisen ennätyksensä iskettyään viisi pistettä ja tehtyään uransa ensimmäisen hattutempun UMass Lowellia vastaan.


title: Zach Hyman

text: Joulukuussa 2014 Hyman nimettiin 50. Great Lakes Invitational -turnauksen tähdistöpeliin, jossa hän teki voittomaalit molemmissa otteluissa Michigan Techiä ja Michigan Statea vastaan auttaen joukkueensa sen 16. mestaruuteen.


title: Zach Hyman

text: Viimeisen Wolverinesissä pelaamansa kauden jälkeen Hyman nimettiin kauden 2014–2015 All-Big Ten First Teamiinja AHCA:n amerikkalaisten tähdistöön. Hyman nimettiin myös Hobey Baker Awardin kymmenen finalistin joukkoon. Lisäksi hänet nimettiin myös SB Nationin College Hockey Big Ten Median arvokkaimmaksi pelaajaksi.


title: Zach Hyman

text: 27. maaliskuuta 2015 Hyman vastaanotti vuoden 2015 All-American Athlete Awardin NCSA:lta. Palkinto annettiin Hymanille urheilullisista saavutuksista.


title: Zach Hyman

text: 27. huhtikuuta 2015 Atlanta History Centerissä järjestetyssä palkintojenjakotilaisuudessa Hyman oli yksi viidestä finalistista 11. kerran jaetussa Coach Wooden Citizenship Cup Awardissa ja hänet palkittiin yhtenä merkittävimmistä roolimalleista urheilijoiden keskuudessa. Hyman valmistui collegesta historia pääaineenaan. Hänet valittiin kolmesti Big Ten All-Academic -joukkueeseen ja kaksi kertaa hän vastaanotti Big Ten Distinguished Scholar Awardin ansaiten vähintään 3,7 (GPA) keskiarvon.


title: Zach Hyman

text: 22. kesäkuuta 2015 Michiganin yliopisto nimesi Hymanin kauden 2014–2015 Michiganin parhaaksi urheilijaksi.. Hyman oli kolmas palkinnon saanut jääkiekkoilija vuonna 1997 palkinnon saaneen Brendan Morrisonin ja 2008 palkinnon saaneen Kevin Porterin jälkeen.


title: Zach Hyman

text: Hyman varattiin numerolla 123 Florida Panthersiin. Hymanin päätettyä uransa collegessa, Florida tarjosi hänelle NHL-sopimusta, mutta Hyman ilmoitti olevansa allekirjoittamatta sopimuksen ja odottavansa pääsyä vapaiden pelaajien markkinoille.


title: Zach Hyman

text: 19. kesäkuuta 2015 Hymanin pelaajaoikeudet siirtyivät Florida Panthersilta Toronto Maple Leafsille vaihdossa keskushyökkääjä Greg McKeggiin. 23. kesäkuuta Hyman allekirjoitti kahden vuoden mittaisen tulokassopimuksen Maple Leafsin kanssa.


title: Zach Hyman

text: Vuonna 2010 17-vuotiaana Hyman valittiin varakapteeniksi ja edustamaan Kanadaa alle 20-vuotiaiden turnauksessa Norrtäljessä Ruotsissa. Suomea vastaan hänet valittiin ottelun parhaaksi pelaajaksi.. Yhteensä hän teki neljässä pelissä kolme maalia ja sai yhden syöttöpisteen.


title: Zach Hyman

text: Hyman edusti Canada Eastia vuoden 2010 World Junior A Challengessa. Hänet nimettiin Venäjää vastaan ottelun parhaaksi pelaajaksi. Hän oli yksi turnauksen parhaista pistemiehistä tehtyään viidessä ottelussa kaksi maalia sekä kolme syöttöpistettä. Kanada sijoittui turnauksessa hopealle.


title: Zach Hyman

text: Heinäkuussa 2013 Hyman valittiin Kanadan varakapteeniksi Maccabiahin kisoissa Israelissa, jossa hän teki kolme maalia ja kolme syöttöpistettä kahdessa ottelussa voittaen turnauksesta kultamitalin.


title: Zach Hyman

text:
Jääkiekkouransa lisäksi Hyman on lisäksi tehnyt kirjailijana sopimuksen Random Housen kanssa.
Hymanin palkittu lastenkirja "The Bambino and Me" (Bambino ja minä) sijoittuu 1920-luvun New Yorkiin ja kertoo nuoresta Yankeesin kannattajasta Georgesta, joka ihailee Babe Ruthia ja kantaa tämän baseball -korttiaan mukana kaikkialla. Hänen toinen kirjansa, “Hockey Hero” julkaistaan lokakuussa 2015 ja se kertoo ujosta jääkiekkoilijasta, joka joutuu pelaamaan veljensä varjossa ja lopulta tekee unelmastaan totta.


title: Zach Hyman

text: Hyman on tehnyt Penguin Random Housen kanssa sopimuksen kahdesta muusta kirjasta, jotka julkaistaan vuosina 2016 ja 2017.


title: Jarmo Nieminen (täsmennyssivu)

text: Jarmo Nieminen voi tarkoittaa seuraavia:


title: Micke Saari

text: Micke William Saari (s. 19. huhtikuuta 1994 Kirkkonummi) on suomalainen jääkiekkoilija, joka pelaa SM-liigajoukkue Saimaan Pallossa vuokralla JYPistä. Hän on pelipaikaltaan vasen laitahyökkääjä, mutta osaa pelata myös keskellä.


title: Micke Saari

text: Saari aloitti jääkiekkoilun Jäähongassa omien sanojensa mukaan 4–5-vuotiaana. Hän siirtyi juniorina sittemmin Espoo Bluesiin, josta Saari jatkoi B-juniori-ikäisenä Kiekko-Espooseen kaudeksi 2010–2011. Hän voitti jakoi B-nuorten I-divisioonan pistepörssin voiton JHT:n Joonas Huovisen kanssa tehoilla 27+31=58, mutta voitti pistepörssin varsinaisesti isomman maalimääränsä turvin. Saari voitti kauden päätteeksi sarjan mestaruuden.


title: Micke Saari

text: Kaudeksi 2011–2012 Saari palasi Bluesiin. Hän sijoittui tehoilla 21+27=48 koko B-nuorten SM-sarjan pistepörssissä toiseksi edellään vain Ässien Jarno Kärki. Saari voitti kauden päätteeksi B-nuorten SM-hopeaa ja hänet palkittiin sarjan parhaana pelaajana Esa Tikkanen -palkinnolla sekä parhaana hyökkääjänä Esa Peltonen -palkinnolla. Saari valittiin myös tähdistökentälliseen. Hän voitti myös A-nuorten Suomenmestaruuden vuonna 2014 ja SM-pronssia vuonna 2015. Kaudella 2014–2015 Saari oli Bluesin A-nuorten kolmanneksi paras pistemies ja jakoi A-nuorten SM-liigan pistepörssin yhdeksännen sijan Lukon Juho Jokiharjun kanssa tehoilla 22+32=57. Hänet palkittiin kauden päätteeksi sarjan Opiskelijapalkinnolla.


title: Micke Saari

text: Huhtikuussa 2015 Saari teki 2+1-vuotisen SM-liigasopimuksen Bluesin kanssa. Hän pelasi seuran miesten joukkueessa ensimmäisen sarjaottelunsa Mestarien liigassa 23. elokuuta 2015 tšekkiläistä HC Litvínovia vastaan. Liigadebyyttinsä Saari teki runkosarjan 2015–2016 viidennellä kierroksella 24. syyskuuta 2015 Porin Ässiä vastaan. Hän sai ottelussa jääaikaa 8.54 minuuttia. Saari ehti pelata sekä SM-liigassa että CHL:ssä viisi ottelua ilman tehopisteitä, kunnes hän loukkaantui harjoituksissa Saksassa ennen Adler Mannheimia vastaan pelattua CHL-ottelua. Saaren kausi todettiin päättyneeksi. Hänen teholukemansa (+1) oli SM-liigan runkosarjassa Eetu-Ville Arkiomaan ja kesken kauden TPS:ään siirtyneen Kalle Kaijomaan ohella Bluesin paras. Saari jätti Bluesin kauden jälkeen seuran taustayhtiön ajauduttua konkurssiin.


title: Micke Saari

text: Kaudeksi 2016–2017 Saari siirtyi kaksivuotisella sopimuksella JYPiin. Hän kärsi alkukaudella loukkaantumisista ja pelasi joukkueessa lopulta 21 runkosarja-, kolme playoff- ja neljä CHL-ottelua tehopistein 1+4=5. Saaren liigauran avausmaali syntyi 24. tammikuuta 2017 siirretyn rangaistuksen aikana vieraissa Kalevan Palloa vastaan. Hänen osumansa jäi JYPin 1–2-voittoon päättyneen ottelun ratkaisumaaliksi. Sami Simonen valitsi Saaren ottelun Alumnien tähtien ykköstähdeksi. Saari pelasi ison osan alkukaudestaan myös Mestis-joukkue JYP-Akatemiassa, jossa hänelle kertyi 16 ottelua. Saari voitti JYPissä kauden päätteeksi SM-pronssia. Joulukuussa 2017 hän teki joukkueen kanssa vuoden mittaisen jatkosopimuksen.


title: Micke Saari

text: Saari teki kaudella 2017–2018 JYPissä 40 runkosarja- ja kahdessa playoff-ottelussa tehot 4+4=8 sekä kymmenessä CHL-ottelussa tehot 2+1=3. Hän voitti CHL:n mestaruuden. Kaudella 2018–2019 Saari pelasi JYPissä 12 runkosarja- ja neljä CHL-ottelua sekä neljä ottelua lainalla KeuPa HT:n Mestis-joukkueessa, kunnes joulukuussa 2018 JYP vuokrasi hänet loppukaudeksi Saimaan Palloon. Joukkuetta valmentaa Saarelle Bluesin junioreista tuttu Tero Lehterä.


title: Micke Saari

text: Saari valmistui ylioppilaaksi Haukilahden lukiosta keväällä 2013. Hän harrasti 13-vuotiaaksi asti myös jalkapalloa.


title: Zane McIntyre

text: Zane McIntyre, aiemmin Zane Gothberg, (s. 20. elokuuta 1992) on yhdysvaltalainen jääkiekkomaalivahti, joka pelaa Boston Bruinsin organisaatiossa. Hän on Bostonin kuudennen kierroksen varaus .


title: Zane McIntyre

text: McIntyre siirtyi Pohjois-Dakotan yliopistoon pelattuaan USHL-joukkue Farjo Forcessa, jossa hänet valittiin kaudella 2011–2012 USHL:n parhaaksi maalivahdiksi.


title: Zane McIntyre

text: Pelattuaan kauden 2014–2015 Pohjois-Dakotassa, McIntyre siirtyi ammattilaiseksi hyväksymällä kaksivuotisen tulokassopimuksen Boston Bruinsilta 23. kesäkuuta 2015.


title: Satu Maaranen

text: Satu Maaranen (s. 1984) on suomalainen muotisuunnittelija, joka voitti kansainvälisen Festival de Hyèresin suunnittelukilpailun pääpalkinnon vuonna 2013.


title: Satu Maaranen

text:
Hyèresin voittomallisto oli hänen taiteen maisterin opinnäytteensä Aalto-yliopiston taiteiden ja suunnittelun korkeakoulusta (2012). Satu Maaranen työskentelee myös kuosisuunnittelijana. Hänen opinnäytteensä "Vaate Maisemassa" käsitteli vaatteen ja luonnon suhdetta kyseenalaistaen mm. perinteisen camouflage-kuosin olemuksen. Kaikki kokoelman kuosit olivat Maarasen käsialaa. Kuosit hän toteutti käsin painamalla käyttäen erikoistekniikoita ja epätavallisia materiaaleja kuten hiekkaa taikka ruohoa.
Maarasen tyylille ovat ominaisia voimakkaat värit ja suurikoiset käsinmaalatut kuosit. Hänen kuosimaailmansa on abstrakti ja viittaa kuvataiteen tekniikoihin kuten maalaustaiteeseen. Ennen muotisuunnittelijan opintojaan hän opiskelikin kuvataideopettajaksi.


title: Satu Maaranen

text: Hänet valittiin vuonna 2015 ehdokkaaksi Iso-Britannian design-museon vuosittaisessa "Designs of the Year Awardsin" muotikategoriassa, jonka muita ehdokkaita olivat mm. "Rodarte" ja "J.W." "Anderson". Hän on voittanut "Vuoden nuori tulokas"-palkinnon Suomen "Ellen Style Awardsissa" 2012 sekä "Designer’s Nest" – kilpailun Kööpenhaminassa 2010.


title: Satu Maaranen

text: Satu Maaranen työskentelee freelancerina muun muassa "Marimekolle", ranskalaiselle "Petit Bateaulle" sekä suomalaiselle "Siloa & Mook" -vaatemerkille. Maaranen toimii myös Pre Helsinki -organisaation luovana johtajana. Pre Helsinki -tapahtuma tekee suomalaista muotia tunnetuksi kansainvälisesti ja edesauttaa suomalaisten muotisuunnittelijoiden työllistymistä maailmalla.


title: Panu Mieho

text: Panu Mieho (s. 24. tammikuuta 1995 Helsinki) on suomalainen jääkiekkoilija, joka pelaa SM-liigajoukkue Tampereen Ilveksessä. Hän on pelipaikaltaan keskushyökkääjä, mutta Mieho osaa pelata myös laidassa.


title: Panu Mieho

text: Mieho on Jokereiden kasvatti. Hän siirtyi 15-vuotiaana Helsingin IFK:n C-nuoriin kaudeksi 2010–2011. Mieho oli C-nuorten SM-sarjan runkosarjassa joukkueen paras pistemies ja syöttäjä tehoilla 14+22=36. Kaudella 2012–2013 hän voitti HIFK:n A-nuorten sisäisen tehotilaston lukemalla +13. Mieho valittiin A-nuorten SM-liigan marraskuun 2012 kuukauden nuoreksi pelaajaksi. Kaudella 2013–2014 hän pelasi runkosarjassa loukkaantumisen takia vain 15 ottelua, mutta teki niissä 16 tehopistettä. Kevään 2014 pudotuspeleissä Mieho oli HIFK:n paras pistemies ja maalintekijä viidellä osumallaan.


title: Panu Mieho

text: Kaudella 2015–2016 Mieho nousi HIFK:n SM-liigajoukkueeseen. Hän pelasi siellä ensimmäisen miesten sarjaottelunsa Mestarien liigassa 3. syyskuuta 2015 ruotsalaista Linköpings HC:tä vastaan. SM-liigadebyyttinsä Mieho teki neljännellä kierroksella 18. syyskuuta 2015 Kalevan Palloa vastaan, jolloin hän sai ottelussa jääaikaa 11.18 minuuttia ja keräsi ottelussa myös yhden syöttöpisteen Micke-Max Åstenin tekemään 2–1-voittomaaliin. Simo Saarinen valitsi hänet ottelun Alumnien tähtien kolmostähdeksi. Liigauransa avausmaalin Mieho teki 16. lokakuuta 2015 vieraissa Turun Palloseuraa vastaan. Hän pelasi HIFK:n liigajoukkueessa kauden aikana 14 runkosarja- ja kolme CHL-ottelua tehopistein 1+1=2. Mieho pelasi suurimman osan kaudestaan lainalla Mestis-joukkue Kiekko-Vantaassa, jossa tulokaskausi toi 27 runkosarjaottelussa tehot 6+10=16 ja kuudessa playoff-ottelussa kolme syöttöpistettä.


title: Panu Mieho

text: Kaudella 2016–2017 Mieho pelasi HIFK:ssa varsin pienessä roolissa 26 runkosarjaottelua tehopistein 2+1=3 ja kuusi CHL-ottelua tehden yhden maalin. Siirtorajan kynnyksellä, helmikuussa 2017 HIFK lainasi Miehon ja Miro-Pekka Saarelaisen loppukaudeksi KooKoohon, josta vastaavasti loppukauden sopimuksilla HIFK:hon siirtyivät Kai Kantola, Jarkko Malinen ja Ryan O’Connor. Mieho teki KooKoossa seitsemässä ottelussa tehot 1+3=4 eli hänen varsinainen tulokaskautensa SM-liigassa toi yhteensä 33 runkosarjaottelussa tehot 3+4=7. Toukokuussa 2017 Mieho teki HIFK:n kanssa kaksivuotisen jatkosopimuksen. Kaudella 2017–2018 hän pelasi loukkaantumisten vuoksi runkosarjassa vain 31 ottelua. Mieho voitti kauden päätteeksi SM-pronssia.


title: Panu Mieho

text: Mieho siirtyi kaudeksi 2018–2019 kaksivuotisella sopimuksella Tampereen Ilvekseen.


title: Panu Mieho

text: Mieho on pelannut neljä poikien maaottelua.


title: Tua Rahikainen

text: Tua Rahikainen (s. 1944) on suomalainen muotisuunnittelija, joka on erikoistunut turkiksiin. Hän suunnitteli ensimmäisen turkiskokoelmansa vuonna 1967 vanhempiensa Åke ja Birgit Rahikaisen turkisliikkeelle. Rahikainen valmistui Taideteollisesta oppilaitoksesta muotisuunnittelijaksi 1969. Hän toimi Turkisliike Rahikaisen suunnittelijana ja oli myöhemmin sen osakas. Vuonna 1993 turkisliike haettiin konkurssiin.


title: Tua Rahikainen

text:
1983 hän esitteli Brondan galleriassa postmodernisen
turkiskokoelman, joka oli ajateltu taiteeksi.


title: Hanna Sarén

text: Hanna Sarén (s. 1965 Imatra) on suomalainen, Helsingissä asuva ja työskentelevä muotisuunnittelija.


title: Hanna Sarén

text: Sarén valmistui Hämeen ammattikorkeakoulusta muotoilijaksi vuonna 1995. Hän työskenteli freelance-suunnittelijana, kunnes vuonna 1999 japanilaiset sisäänostajat törmäsivät hänen kenkiinsä ja tekivät niistä tilauksen. Sarén perusti Ultimate Design Oy:n ja toimitti kengät, jotka lanseerattiin Japanissa suunnittelijan omalla nimellä. Pian tämän jälkeen Sarén alkoi suunnitella vaatteita kenkien oheen.


title: Hanna Sarén

text: Puoliso Jussi Tillikka tuli Ultimate Design Oy:n toimitusjohtajaksi vuonna 2002. Yritys hakeutui konkurssiin 2009, minkä jälkeen Sarén ja Tillikka perustivat välittömästi uuden yrityksen. Suurimmaksi syyksi konkurssille Sarén on maininnut taloudellisen taantuman, joka lamaannutti Yhdysvaltain ja Aasian markkinat.


title: Hanna Sarén

text: Sarén on suunnitellut mallistoja Seppälälle ja toiminut pääsuunnittelijana Ritva-Liisa Pohjalaisen Ril's-merkille. Vuonna 2005 hän suunnitteli Karhulle miehille suunnatun luksuskenkämalliston, joka pohjasi Karhun 1970-luvun Olympic Racing -hiihtokenkään.


title: Hanna Sarén

text: Karhun lisäksi Sarén on tehnyt yhteistyötä muun muassa Iittalan, Sony Ericssonin, L’Oréalin ja Swarovskin kanssa, sekä puvustanut Svenska Teaternin musikaalin "Spin" vuonna 2005.


title: Hanna Sarén

text: Vuonna 2000 Sarénin suunnittelemat puukengät nähtiin televisiosarjassa "Sinkkuelämää".


title: Hanna Sarén

text: Sarénin työtilat sijaitsevat Helsingin Punavuoressa.


title: Hanna Sarén

text: Sarén valittiin vuoden 2005 pohjoismaiseksi suunnittelijaksi. Samana vuonna hän sai myös tanskalaisen IN-muotilehden Ginen-palkinnon.


title: Rantakarakara

text: Rantakarakara ("Phalcoboenus australis") on Etelä-Amerikassa elävä jalohaukkalaji. Se on maailman eteläisimpänä pesivä petolintu ja sen levinneisyys rajoittuu Tulimaahan ja Falklandinsaariin. Se on karakaraksi suurikokoinen ja melko roteva. Rantakarakarasta ei eroteta alalajeja. Siitä käytetään Falklandinsaarella nimeä ”Johnny Rook”.


title: Rantakarakara

text: Lampaankasvatukselle aiheutuneiden haittojen takia rantakarakaraa vainottiin aikaisemmin ankarasti Falklandinsaarilla, mutta nykyään se on rauhoitettu. Lajin kokonaiskanta käsittää 1 000–2 500 aikuista lintua.


title: Rantakarakara

text: Rantakarakaran pituus on 58–65 senttimetriä. Koiraan siiven pituus on 39,4–41 senttimetriä ja pyrstön pituus 23–24,5 senttimetriä. Naaran siiven pituus on 40,4–42,1 senttimetriä ja pyrstön noin 23,4 senttimetriä. Siivet ja pyrstö ovat pitkähköt, jalat ja nokka lähilajeja vahvemmat. Höyhenpeite on yleisilmeeltään musta tai aavistuksen verran ruskehtavan musta. Aikuisella linnulla on myös punaruskeaa höyhenystä vatsassa ja reisissä. Pään ja kaulan höyhenet ovat kapeat, muuttuen kiilan muotoisiksi hartioilta ja selän yläosasta. Kaulassa ja niskassa on vaaleita raitoja, jotka ovat näkyvimpiä kaulan yläosassa ja rinnassa. Siipien alapeitinhöyhenet ovat punaruskeat ja käsisulkien kärjet valkoiset, tyvestä vaaleat. Pyrstön kärjessä on valkoinen juova. Sukupuolet ovat samannäköiset, mutta naaraat ovat keskimäärin noin kolme prosenttia suurempia kuin koiraat. Nokka on sinertävä ja silmät ruskeat. Silmien ympärystän ja nokan tyven iho on paljas ja kellertävä.


title: Rantakarakara

text: Nuoret rantakarakarat muistuttavat aikuisia, mutta ovat ruskeampia ja vähemmän mustanvärisiä. Niiltä puuttuvat myös aikuisille tyypilliset raidat rinnassa, kaulassa ja kurkussa. Selän yläosassa ja kaulan alaosassa on niiden sijaan kellanruskea läiskä. Säärien väritys vaihtelee mustasta punaruskeaan. Käsisulkien tyvet ovat kanelinruskeat ja pyrstö ruskea. Pyrstön kärjen valkoinen kärki on ohuempi tai puuttuu kokonaan.


title: Rantakarakara

text: Aikuisen yksilön erottaa helposti muista levinneisyysalueen karakaralajeista, mutta Tulimaassa nuoren, raidattoman linnun voi sekoittaa patagoniankarakaraan, joka on kuitenkin pienempi, hoikempi ja kapeasiipisempi. Sillä on myös silmiinpistävä vaalea takamus ja ruskeampi yläpyrstö.


title: Rantakarakara

text: Rantakarakaraa tavataan vain Etelä-Amerikan eteläisimmän osan saarilla. Suuressa osaa levinneisyysaluetta laji on harvinainen. Falklandinsaarilla sen esiintyminen on paikoittaista ja se on nykyään harvinainen pääsaarilla, eli Itä- ja Länsi-Falklandila. Se on kuitenkin runsaslukuinen eräillä Länsi-Falklandin saarilla. Falklandinsaariin kuuluvan West Point Islandin turvekerrostumista löydetyt subfossiilit osoittavat, että laji on elänyt saarilla ainakin 5 500 vuotta. Chilen ja Argentiinan kesken jaetussa Tulimaan saaristossa se elää Beaglensalmen eteläpuolen saarilla, Isla de los Estadosilla ja harvakseltaan Isla Grande de Tierra del Fuegon etelä- ja itärannikolla.


title: Rantakarakara

text: Vuonna 2012 lajin yksilömääräksi arvioitiin 1 000–2 500 aikuista yksilöä. Määrän uskotaan olevan vakaa. Falklandinsaarten kanta on vuonna 2006 tehdyn tutkimuksen mukaan noin 500 paria.


title: Rantakarakara

text: Rantakarakaran elinympäristöä ovat kivikkoiset ranta-alueet, niiden vieressä sijaitsevat tussock-heinää kasvavat alangot ja rannikon vuorenrinteet. Paikoitellen laji esiintyy metsäisilläkin alueilla. Rantakarakaroja esiintyy vain merilintujen ja eväjalkaisten asuttamilla saarilla.


title: Rantakarakara

text: Rantakarakara on pitkälti paikkauskollinen. Se liikkuu usein yksin tai pareittain, mutta myös pieninä ryhminä, joihin voi hyvien ruoanlähteiden äärellä kuulua jopa 25–30 linnun joukko. Liitämistä lukuun ottamatta rantakarakarojen ei ole havaittu esittävän lentonäytöksiä. Joidenkin muiden karakarojen tavoin se kuitenkin taivuttaa päänsä taaksepäin herättäessään huomiota kovilla kirkaisuillaan, joita se toistaa useaan kertaan peräkkäin. Yleinen ääni on myös valittava, ihmiskorvaan kissan maukumista muistuttava ”waa-aow”-huuto. Ihmisen tunkeiluun se reagoi ”kaa”-äänisellä raakkumisella. Pesänhäiritsijälle se voi vastata myös lyhyellä, kovaäänisellä napsuttelulla.


title: Rantakarakara

text: Rantakarakaroilla on taipumus kerätä ja kuljettaa kirkkaan värisiä, etenkin punaisia esineitä. Se on luonteeltaan utelias, ja etenkin nuoret linnut suhtautuvat pelottomasti ihmisiin. Niitä voi helposti pyydystää jopa käsiverkoin.


title: Rantakarakara

text: Rantakarakara on hyvin riippuvainen merilintuyhdyskunnista. Se ryöstää suurten merilintujen kuten pingviinien ja albatrossien yhdyskunnista munia ja poikasia. Falklandinsaarilla sitä esiintyy varsinkin kalliotöyhtöpingviinien yhdyskunnissa, joissa se syö etenkin lintujen poikasia, mutta myös kuolleita ja kuolevia täysikasvuisia lintuja, sekä korvahylkeiden raatoja. Rantakarakarat saalistavat yksin ja ryhminä myös aikuisia, terveiltä vaikuttavia lintuja. Niiden tiedetään tappaneen ainakin aikuisia etelänmerimetsoja, valkopää- ja tulimaanhansuja ja tukkasorsia. Öisin rantakarakarat pyydystävät etelänkeijuja ja myrskysukeltajia. Päivisin rantakarakarat kaivavat maassa piilottelevia prioneja ulos koloistaan. Yöllä ne sieppaavat prioneja suoraan lennosta.


title: Rantakarakara

text: Merilintujen lyhyen ja yltäkylläisen pesintäkauden ulkopuolella rantakarakarat etsivät ruokaa tussock-mättäiltä, rantakivikoilta ja vuorovesirannoilta, joilta ne pyydystävät erilaisia maalla ja meressä eläviä selkärangattomia. Vatsalaukkujen sisältä on löydetty muun muassa kalmarinnokkia. Rantakarakara ryöstää myös lokeilta niiden ruokaa. Lampaankasvatusalueilla rantakarakara käy heikkojen ja puolustuskyvyttömien lampaiden kimppuun. Lintuja houkuttelevat myös talvikuukausina kuolleiden lampaiden raadot. Asutuksen läheisyydessä ne syövät myös mitä tahansa syötäväksi kelpaavaa jätettä.


title: Rantakarakara

text: Rantakarakarat pesivät löyhissä yhdyskunnissa, joissa pesien etäisyys toisistaan on pienimmillään kuusi metriä. Pesä on pienehkö oksista tai heinästä rakennettu kehikko, joka usein vuorataan villalla, heinällä, kankaanpalasilla tai muulla pehmeämmällä materiaalilla. Pesä sijaitsee tussock-heinikossa, kivenhalkeamassa tai kallionkielekkeellä. Naaras munii loka-marraskuussa 1–4, useimmiten 2–3 munaa. Useimmat poikaset tulevat lentokykyisiksi helmikuussa. Tuolloin poikaset kerääntyvät suuriksi parviksi. Falklandinsaarten rantakarakarojen lentokykyisiksi selviytyneistä poikasista noin 75 prosenttia menehtyy ensimmäisen elinvuoden aikana.


title: Rantakarakara

text: Rantakarakara luokitellaan kohtalaisen pienen populaation takia silmälläpidettäväksi lajiksi. Mitään suurta uhkaa lajilla tai sen populaatioilla ei arvioiden mukaan ole. Falklandinsaarilla se luokiteltiin virallisesti vuonna 1908 lampaankasvatukselle haitalliseksi tuholaiseläimeksi ja siitä alettiin maksaa tapporahaa. Falklandinsaarten hallitus lakkautti hävityskampanjan ja tapporahan maksamisen 1920-luvulla, mutta kanta oli jo ankarasti pienentynyt. Ankaran vainon myötä se hävisi Falklandin pääsaarilta, joilla se oli 1800-luvulla Charles Darwinin kuvailun mukaan runsaslukuinen ja yksi yleisimmistä lintulajeista. Asteittaisesta toipumisesta huolimatta rantakarakarojen määrä on jäänyt suppean levinneisyyden vuoksi pieneksi.


title: Rantakarakara

text: Rantakarakara rauhoitettiin Falklandinsaarilla vuonna 1999. Nykyään sitä voi metsästää vain saarten hallitukselta anotulla erityisluvalla, mutta sitäkin on pyydetty harvoin. Rantakarakara kuuluu CITES-sopimuksen liitteeseen II.


title: Risto Pulkkinen

text: Risto Pulkkinen (s. 1955) on uskontotieteilijä, Helsingin yliopiston ja Lapin yliopiston dosentti sekä Suomen evankelis-luterilaisen kirkon pappi joka on perehtynyt suomalaiseen ja saamelaiseen kansanuskoon sekä pohjoisten kansojen mytologiaan.


title: Risto Pulkkinen

text: Pulkkinen aloitti opintonsa Helsingin yliopiston maatalous-metsätieteellisessä tiedekunnassa mutta vaihtoi myöhemmin teologiseen tiedekuntaan. Kansanuskosta hän kiinnostui professori Juha Pentikäisen pitämillä luennoilla. Teologian pro gradu -työnsä sekä tohtorin väitöksensä hän teki metsäsuomalaisia tutkineesta kirjailija Carl Axel Gottlundista.


title: Risto Pulkkinen

text: Vuonna 2014 ilmestyi Pulkkisen teos Suomalainen kansanusko - Samaaneista saunatonttuihin, yleisesitys suomalaisesta muinais- ja kansanuskosta.. Hänelle myönnettiin kirjasta Lauri Jäntin säätiön kunniamaininta. Pulkkinen oli myös yksi Tiedonjulkistamisen valtionpalkinnon 2005 saaneen saamelaiskulttuurin ensyklopedian "The Saami. A Cultural Encyclopaedia" kolmesta toimittajasta.


title: Kalevankangas (harju)

text: Kalevankangas on harju Tampereella noin kilometri keskustasta itään. Kalevankankaalla on Kalevankankaan hautausmaa. Harjun eteläpuolella on Iidesjärvi, ja harjun etelärinnettä pitkin kulkee junarata Jyväskylään. Sisällissodan aikaan harju oli taistelujen tapahtumapaikka ja vankileirin sijaintipaikka. Harju on syntynyt jääkauden loppuvaiheessa noin 8 000 eaa..


title: John B. Olli

text: John B. Olli (21. maaliskuuta 1894 – 11. huhtikuuta 1984 New Haven) oli amerikansuomalainen kielitieteilijä, joka toimi germaanisten ja slaavilaisten kielten professorina New Yorkin City Collegessa sekä opetti myös Wisconsinin ja Columbian yliopistoissa.


title: John B. Olli

text: Suomessa syntynyt Olli muutti Yhdysvaltoihin vuonna 1916 ja oli sen jälkeen mukana syndikalistisen IWW-ammattiliiton toiminnassa. Hän opiskeli järjestön ylläpitämässä Työväen Opistossa Minnesotan Duluthissa ja jatkoi opintojaan Wisconsin yliopistossa, jossa Olli myös väitteli tohtoriksi. Myöhemmin hän työskenteli New Yorkin City Collegessa 36 vuoden ajan ja jäi eläkkeelle vuonna 1965.


title: John B. Olli

text: Vuonna 1958 Olli julkaisi englanninkielisen teoksen suomen kieliopin perusteista. Lisäksi hän on kirjoittanut muun muassa esipuheen amerikansuomalaisen "Päivälehden" vuonna 1944 julkaisemaan "Kalevalaan".


title: Kyttälän rautatieasema

text: Kyttälän rautatieasema (lyh. Ktä) on käytöstä poistettu rautatieliikennepaikka Tampere–Pori-radalla Kyttälän kylässä Kokemäellä.


title: Kyttälän rautatieasema

text: Kyttälä kuului vuonna 1895 avatun Tampere–Pori-radan alkuperäisiin liikennepaikkoihin. Alkuperäinen pysäkkirakennus rakennettiin Oulun radan pysäkin tyyppipiirustusten mukaisesti vuonna 1895 samanlaisena kuin läheiset Kauvatsan ja Risten asemat samalla rataosalla, mutta se tuhoutui tulipalossa jo elokuussa 1897. Uusi asemarakennus rakennettiin samoin piirustuksin, mutta se puolestaan poltettiin kansalaissodan aikana 17. huhtikuuta 1918. Sen tilalle rakennettiin kolmas lautarakenteinen asemarakennus. Alkuperäinen hirsinen vesitorni korvattiin vuonna 1916 tiilisellä.


title: Kyttälän rautatieasema

text: Kyttälä oli sikäli poikkeuksellinen rautatieasema, että se oli tärkeä risteysasema, vaikka paikalle ei johtanut lainkaan maantietä. Vuonna 1893 aloitettiin säännöllinen laivaliikenne Kokemäenjokea myöten Kyttälästä Huittisiin ja näin Kyttälän asema palveli huittislaisia. Vuonna 1898 rakennettiin kapearaiteinen rautatie Kyttälän asemalta satamalaiturille. Kyttälä oli myös tärkeä puutavarankuljetuksen solmukohta. Loimijoen alueelta uitettuja tukkeja kuormattiin juniin kuljetettaviksi Raumalle ja toisaalta muualta Suomesta junalla tuotuja tukkeja purettiin junanvaunuista uitettaviksi Porin suuntaan. Laivaliikenne Kyttälän ja Huittisten välillä päättyi vuonna 1933 maantieliikenteen vilkastuessa. Maantie Kyttälän asemalle valmistui kuitenkin vasta 1940-luvulla.


title: Kyttälän rautatieasema

text: Henkilöliikenne Kyttälän asemalla lopetettiin vuonna 1983 ja koko liikennepaikka lakkautettiin vuonna 1984. Kyttälän ja samana vuonna lakkautetun Ahvenuksen seisakkeen välillä otettiin käyttöön Ahvenuksen junakohtauspaikka vajaat kolme kilometriä Tampereen suuntaan. Kyttälän raiteet jäivät palvelemaan vain aseman viereisen Kyttälän sahan tarpeita, ja asemarakennus myytiin vuonna 1992. Sivuraide Kyttälän asemalta sahalle purettiin vuonna 1993, muu ratapiha seuraavana vuonna ja asemarakennus paikallisten asukkaiden vastustuksesta huolimatta vuonna 1995. Aseman vesitorni on vielä jäljellä asunnoksi muutettuna.


title: Fred Jaakkola

text: Fred Jaakkola (s. 1886) oli amerikansuomalainen ammattiyhdistysaktiivi, joka 1910-luvulla tunnettiin yhtenä syndikalistisen IWW-ammattiliiton suomalaisista johtohahmoista.


title: Fred Jaakkola

text: Vuonna 1905 Yhdysvaltoihin muuttanut Jaakkola oli jo heinäkuussa 1906 mukana Michiganin Rocklandissa järjestetyssä kaivoslakossa, jonka aikana puhjenneiden väkivaltaisuuksien yhteydessä suomalainen kaivosmies Ludvig Ojala kuoli paikallisen sheriffin ampumasta luodista. Yli sadasta pidätetystä suomalaisesta oikeuteen joutui Jaakkolan lisäksi kymmenen, mutta heidät vapautettiin lopulta kaikista syytteistä. Tämän jälkeen Jaakkola vaikutti ilmeisesti Montanan osavaltion Buttessa ja opiskeli myöhemmin IWW:n ylläpitämässä Työväen Opistossa Minnesotan Duluthissa. Vuosina 1916–1917 Jaakkola kuului IWW:n suomenkielisen "Teollisuustyöläinen"-lehden (myöh. "Industrialisti") toimituskuntaan yhdessä muun muassa Leo Laukin, John Wiidan, Taavi Heinon ja William Riston kanssa.


title: Fred Jaakkola

text: Syyskuussa 1917 viranomaiset pidättivät lukuisia IWW:n jäseniä hieman aikaisemmin voimaan astuneen Espionage Act -lain nojalla. Joukossa oli myös suuri määrä amerikansuomalaisia, Detroitissa tuolloin asuneen Jaakkolan lisäksi muun muassa laulajana myöhemmin tunnettu räätäli Hiski Salomaa sekä Työväen Opistoa johtanut Leo Laukki. Heista osa, kuten Salomaa, oli jättänyt ilmoittautumatta asevelvollisrekisteriin, kun Yhdysvallat keväällä 1917 liittyi ensimmäiseen maailmansotaan, mutta pääasiallisena syynä pidätyksille oli poliittinen aktivismi. Eniten vangittuja oli Chicagossa, jossa pidätettiin yhteensä 166 henkilöä. Rivijäsenet joutuivat yleensä vankilaan vain muutamaksi kuukaudeksi, mutta IWW:n johtohahmoina pidetyt amerikansuomalaiset Fred Jaakkola, Leo Laukki, Charles Jacobson, William Tanner ja Frank Westerlund saivat pitkät vankeustuomiot. Tanner ja Westerlund tuomittiin viiden, Jaakkola kymmenen ja Laukki 20 vuoden vankeuteen.


title: Fred Jaakkola

text: Vangitut IWW:n jäsenet suorittivat tuomioitaan Leavenworthin vankilassa Kansasissa, kunnes keväällä 1921 heidät vapautettiin väliaikaisesti takuita vastaan. Rahat oli kerännyt "Industrialistin" perustama rahasto. Vapautettuja oli yhteensä 46, joista yhdeksän jätti toukokuussa palaamatta vankilaan. Heidän joukossaan olivat myös Fred Jaakkola ja Leo Laukki sekä muun muassa IWW:n perustajiin kuulunut Bill Haywood. Jaakkolan myöhemmistä vaiheista ei ole varmaa tietoa, mutta mahdollisesti hän pakeni Laukin ja Haywoodin tavoin Neuvosto-Venäjälle.


title: Esploratore-luokka

text: Esploratore-luokka oli Italian kuninkaallisen laivaston kahden aluksen muodostama yhteysalus- ja tiedusteluristeilijäluokka ().


title: RN Vedetta

text: RN Vedetta () oli Italian kuninkaallisen laivaston vuonna 1866 vesillelaskettu parkkitakiloitu yhteysalus, joka oli samalla ensimmäinen italialaisella telakalla valmistunut rautarunkoinen sotalaiva.


title: RN Vedetta

text: Alus tilattiin Genovasta La Focelta ja sen köli laskettiin vuonna 1862. Alus laskettiin vesille 24. lokakuuta 1866 ja se liitettiin laivastoon 16. huhtikuuta 1869.


title: RN Vedetta

text: Alus aseistus vaihdettiin vuonna 1896 kahteen 37 millimetrin 25 pituuskaliiperin ja kahteen 37 millimetrin 20 pituuskaliiperin tykkiin. Alus siirrettiin vuonna 1901 varastolaivaksi ja se poistettiin alusluettelosta 30. elokuuta 1903. Alus luovutettiin genovalaiselle Garaventa instituutille.


title: RN Staffetta

text: RN Staffetta () oli Italian kuninkaallisen laivaston vuonna 1876 vesillelaskettu prikantiinitakiloitu rautarunkoinen yhteysalus (), joka oli samalla ensimmäinen italialaisella telakalla valmistunut rautarunkoinen sotalaiva.


title: RN Staffetta

text: Guglielmo Puccin suunnittelema alus tilattiin Sampierdarenasta Ansaldolta ja sen köli laskettiin elokuussa 1873. Alus laskettiin vesille 24. kesäkuuta 1876 ja se liitettiin laivastoon 1. joulukuuta 1877.


title: RN Staffetta

text: Aluksen aseistukseen lisättiin neljä 57 millimetrin 43 pituuskaliiperin tykkiä vuonna 189, jolloin samalla miehistön tarve nousi 137:ään. Vuosina 1900-1903 alus muutettiin tutkimusalukseksi, jolloin sen aseistuksena oli ainoastaan neljä 57 millimetrin tykkiä. Tutkimusaluksena aluksen miehistöntarve oli 126 henkeä. Alus poistettiin palveluksesta 19. heinäkuuta 1914.


title: RN Rapido

text: RN Rapido () oli Italian kuninkaallisen laivaston vuonna 1876 vesillelaskettu nelimastoinen kuunaritakiloitu rautarunkoinen yhteysalus ().


title: RN Rapido

text: Luigi Borghin suunnittelema alus tilattiin Livornosta Cantiere navale fratelli Orlandolta ja sen köli laskettiin lokakuussa 1873. Alus laskettiin vesille 16. marraskuuta 1876 ja se liitettiin laivastoon 1. toukokuuta 1877.


title: RN Rapido

text: Aluksen aseistus muutettiin viideksi 57 millimetrin tykiksi ja kahdeksi konekivääriksi vuonna 1890, jolloin miehistön tarve laski 128:aan. Se oli 8. elokuuta 1907 alkaen satamaproomuna Genovassa, kunnes alus romutettiin 1912.


title: Eliittikisat 2015

text: Eliittikisat järjestetään vuonna 2015 viidellä paikkakunnalla: Lahdessa, Lapinlahdella, Joensuussa, Kuortaneella ja Tampereella.


title: Eliittikisat 2015

text: Lahden eliittikisat järjestettiin 14. kesäkuuta 2015.


title: Eliittikisat 2015

text:
Miehet
Naiset


title: Eliittikisat 2015

text: Lapinlahden eliittikisat järjestettiin 19. heinäkuuta 2015.


title: Eliittikisat 2015

text: Joensuun eliittikisat järjestettiin 23. heinäkuuta 2015.


title: Eliittikisat 2015

text: Kuortaneen eliittikisat järjestettiin 8. elokuuta 2015.


title: Eliittikisat 2015

text: Tampereen eliittikisat järjestettiin 5. syyskuuta 2015. Miesten ja naisten kuulantyöntö käytiin jo 4. syyskuuta Tampereen Keskustorilla.


title: Pängätsalo

text: Pängätsalo on Keiteleen saari pääosin Vesannossa sekä osittain Äänekosken ja Konneveden alueella. Se on Suomen sisävesien 31. suurin saari, ja sen pinta ala on 17 km². Lounaispuolisesta Konneveteen kuuluvasta mannerrannasta saaren erottaa Murtosalmi. Pängätsalossa on yksi lampi, Rintainlampi. Kesäisin Pängätsaloon kulkee lossi, ja talvella sinne pääsee jäätietä.


title: Barbarigo-luokka

text: Barbarigo-luokka oli Italian kuninkaallisen laivaston kahden aluksen muodostama yhteysalusluokka ().


title: Toni Keränen

text: Toni Tuomas Keränen (s. 16. kesäkuuta 1998 Liminka) on suomalainen keihäänheittäjä. Hän edustaa Limingan Niittomiehiä.


title: Toni Keränen

text: Keränen voitti vuonna 2015 alle 18-vuotiaiden SM-kultaa tuloksella 81,39 m, joka oli lähes kolme metriä parempi kuin saman vuoden alle 18-vuotiaiden MM-kilpailuiden voittotulos. Elokuussa 2015 Keränen heitti kotipaikkakunnallaan uuden ikäluokkansa Suomen ennätyksen 83,29 m. Hän saavutti heinäkuussa 2018 Kalevan kisoissa SM-hopeaa tuloksella 78,86 m. Keränen on pelannut myös pesäpalloa ja kilpaillut muissa yleisurheilulajeissa, voittaen poikien SM-kultaa pituushypyssä, 100 metrin juoksussa ja viisiottelussa.


title: Toni Keränen

text: Keräsen valmentajana toimii Hannu Kangas.


title: Luettelo Ahvenanmaan kunnista

text: Ahvenanmaan kuntien sijainti käy ilmi oheisesta kartasta. Maakunnassa sijaitsevat seuraavat kunnat:


title: Tim Nedow

text: Timothy "Tim" Nedow (s. 16. lokakuuta 1990 Brockville, Ontario) on kanadalainen kuulantyöntäjä. Nedow on 195 senttimetriä pitkä ja painaa 100 kilogrammaa.


title: Tim Nedow

text: Nedow on osallistunut Rio de Janeiron olympialaisiin 2016 sekä kolmiin MM-kilpailuihin, vuosina 2013, 2015 ja 2017, jääden joka kerta karsintaan. SIsäratojen MM-kilpailuissa hän oli seitsemäs 2016 ja yhdeksäs 2018. Kansainyhteisön kisoista 2014 Glasgow'sta ja 2018 Gold Coastissa hän saavutti pronssia. Pan-Amerikan kisoissa 2015 Torontossa Nedow sijoittui hopealle tuloksella 20,53. Kiekonheitossa hän sijoittui kuudenneksi. Vuoden 2013 Frankofonisista kisoista hän saavutti pronssia.


title: Tim Nedow

text: Nedow voitti Tukholman Timanttiliigan kuulantyönnön vuonna 2015. Tukholman kuulantyöntö ei kuulunut Timanttiliigan osakilpailuihin, josta johtuen kilpailun taso jäi vaatimattomaksi. Hän voitti myös Tampereen Keskustorilla käydyn Eliittikisojen osakilpailun syyskuussa 2015.


title: Ford Transit Courier

text: Ford Transit Courier on Fordin vuodesta 2014 lähtien valmistama pieni pakettiautomalli, joka sijoittuu mallistossa Transit Connectin alapuolelle. Sen tila-autoversio on nimeltään Tourneo Courier. Transit-nimestään huolimatta mallilla ei ole teknistä yhteneväisyyttä Ford Transitin kanssa, vaan nimi on ainoastaan viittaus Fordin tavara-autoperheeseen. Malli perustuu samaan perusrakenteeseen kuin Ford B-Max, EcoSport ja Fiesta.


title: Ford Transit Courier

text: Vuoden 2014 Euro NCAP -kolaritestistä Courier sai tulokseksi neljä tähteä viidestä.


title: Ford Transit Courier

text: Moottorivaihtoehdot 1,0-litrainen (100 hv) EcoBoost-bensiinimoottori sekä 1,5- (75 hv) ja 1,6 (95 hv) -litraiset Duratorq TDCi -dieselmoottorit. Kaikissa moottoreissa voimansiirtona on viisivaihteinen manuaalivaihteisto, ja vakiovarustukseen kuuluu start/stop-järjestelmä.


title: Ford Transit Courier

text: Pakettiautosta Suomeen tuodaan ainoastaan paremmin varusteltua Trend-mallia. Siinä on vakiovarusteina neljä turvatyynyä, ESP, 15 tuuman teräsvanteet pölykapselein, lämmitettävä tuulilasi, kauko-ohjattu keskuslukitus, sumuvalot, lämmitettävät sähköpeilit, manuaali-ilmastointi, nahkaverhoiltu ohjauspyörä, radio/CD-soitin 3,5 tuuman näytöllä ja Bluetooth-järjestelmä.


title: Ford Transit Courier

text: Myös Tourneo on lähtöhintaisena Trend-tasoinen, ja varusteluun kuuluu pakettiauton lisäksi turvaverhot ja kuljettajan polviturvatyyny (yht. seitsemän turvatyynyä), vakionopeudensäädin ja kromattu etusäleikön kehys.


title: Ford Transit Courier

text: Titaniumissa on lisäksi 16 tuuman kevytmetallivanteet, automaatti-ilmastointi, tummennetut takaikkunat, tuulilasinpyyhkijöiden sadetunnistin, pysäköintitutka takana ja hopeiset kattokaiteet.


title: Fluatsifoppi-butyyli

text: Fluatsifoppi-butyyli (CHFNO) on fenoksipropionaattijohdannaisiin kuuluva orgaaninen yhdiste. Yhdistettä käytetään maataloudessa rikkaruohomyrkkynä.


title: Fluatsifoppi-butyyli

text: Fluatsifoppi-butyyli on huoneenlämpötilassa väritöntä tai kellertävää nestettä. Se on veteen liukenematonta, mutta liukenee hyvin useisiin orgaanisiin liuottimiin kuten metanoliin, asetoniin, sykloheksanoniin, dikloorimetaaniin ja tolueeniin. Yhdiste on optisesti aktiivinen ja sen R-enantiomeeri on rikkaruohomyrkkynä kaksi kertaa niin tehokas kuin raseeminen seos tai S-enantiomeeri. Fluatsifoppi-butyylin R-enantiomeeri tunnetaan myös nimellä fluatsifoppi-P-butyyli.


title: Fluatsifoppi-butyyli

text: Kasveissa ja maaperässä fluatsifoppi-butyyli hydrolysoituu varsinaiseksi vaikuttavaksi aineeksi fluatsifopiksi (CHFNO) ja hydrolyysi on erityisen nopeaa emäksisissä olosuhteissa. Fluatsifoppi estää kasvien ATP:n biosynteesiä ja voi toimia myös rasvahappojen synteesissä tarvittavan asetyylikoentsyymi-A-karboksylaasin inhibiittorina.


title: Fluatsifoppi-butyyli

text: Fluatsifoppi-butyyliä valmistetaan esteröimällä butanolia 2-(4-kloorifenoksi)propaanihapon, jota muodostuu 2-klooripropaanihapon ja p-kloorifenolin välisellä reaktiolla, kanssa. Muodostuva välituote reagoi 2-hydroksi-5-(trifluorimetyyli)pyridiinin kanssa fluatsifoppi-butyyliksi. Valmistettaessa fluatsifoppi-P-butyyliä käytetään 2-klooripropaanihapon S-enantiomeeria.


title: Fluatsifoppi-butyyli

text: Fluatsifoppi-butyyliä käytetään selektiivisenä herbisidinä yksi- ja monivuotisia ruohovartisia rikkakasveja vastaan. Sitä käytetään joko konsentraattina tai pulverimuodossa. Ainetta käytetään muun muassa puuvilla-, peruna-, papu-, sokerijuurikas-, manteli-, maapähkinä- ja koristekasviviljelmillä.


title: Ilari Rantakari

text: Ilari Rantakari (s. 5. syyskuuta 1945) on suomalainen suurlähettiläs. Hän oli suurlähettiläänä Lusakassa 1989–1993 ja Dar es Salaamissa 1994–1997. Hän on Suomen Valkoisen Ruusun I lk:n ritari.


title: Guitté

text: Guitté on kunta läntisessä Ranskassa Côtes-d'Armorin departementissa Bretagnen alueella. Se sijaitsee Rance-joen varrella. Joki on kunnan kohdalla osittain tekojärveä, koska hieman alempana jokea on Rophémelin voimalaitospato. Kunnan nähtävyyksiä on linna "Château de Couëllan". Linna on rakennettu alun perin 1400-luvulla, josta on jäljellä maavalli ja päätornin perustukset. Nykyinen linna on rakennettu pääosin 1600- ja 1700-luvuilla.


title: Fiat Tipo (2015)

text: Fiat Tipo on Fiatin vuodesta 2015 lähtien valmistama keskiluokan automalli, joka korvasi Fiat Linean ja Bravon tullessaan markkinoille vuonna 2016. Siinä on sama perusrakenne kuin Fiat 500L- ja Jeep Renegade -malleissa. Korimallit ovat sedan, hatchback ja farmari. Suomeen ei kuitenkaan tuoda lainkaan sedan-korista Tipoa. Valmistusmaassaan Turkissa auto tunnetaan nimellä Fiat Egea, joka juontaa juurensa mallin kehitysvaiheessa käytettyyn työnimeen Aegea. Meksikossa mallia myydään Dodge Neon -nimisenä.


title: Fiat Tipo (2015)

text: Vuoden 2016 Euro NCAP -kolaritestistä Tipo sai tulokseksi neljä tähteä viidestä.


title: Fiat Tipo (2015)

text: Bensiinimoottorivalikoimassa on 1,4- (95/120 hv) ja 1,6-litraiset (110 hv) moottorit. Näistä suurempi on aina varustettu automaattivaihteistolla. Dieseliksi voi puolestaan valita joko 1,3- (95 hv) tai 1,6-litraisen (120 hv).


title: Plumaugat

text: Plumaugat on kunta läntisessä Ranskassa Côtes-d'Armorin departementissa Bretagnen alueella. Se sijaitsee Rance-joen varrella. Kunnan nähtävyyksiä on Pyhän Pietarin kirkko ("L'Eglise St Pierre"), joka rakennettiin alun perin 1400-luvulla. Kirkko kävi kuitenkin liian pieneksi ja se purettiin. Nykyinen kirkko rakennettiin vuonna 1898. Kunnan toinen nähtävyys on vuonna 1609 rakennettu kappeli "La chapelle de Benin".


title: Mörsky

text: Mörsky tarkoittaa seuraavia


title: Jorma Mörsky

text: Jorma Niilo Mörsky (s. 1935) on suomalainen tekniikantutkija ja Teknillisen korkeakoulun emeritusprofessori. Hän oli vuodesta 1977 korkeakoulun sähkötekniikan (erikoisalana sähkölaitokset) professori. Hän tutki sähkön laatua, valaistusta ja lämpöpumpun avulla tehtävää lämmitystä. Hän oli mukana Egyptin sähköverkon kehittämistyössä.


title: Sévignac

text: Sévignac on kunta läntisessä Ranskassa Côtes-d'Armorin departementissa Bretagnen alueella. Kunnan nähtävyyksiä on linna "Châteaux de Limoëlan". Ensimmäinen linna rakennettiin 1400-luvulla, ja uusin vuonna 1779. Kunnassa oleva 1500- ja 1600-luvuilta peräisin oleva kappeli "Chapelle de Saint Cado" rakennettiin Tro Breizh -pyhiinvaellusreitin varrelle. Kappelin perustivat läheisen Boquen luostarin munkit.


title: Kalervo Mörä

text: Eero Kalervo Mörä (3. joulukuuta 1925 Viitasaari – 3. marraskuuta 2012 Hyvinkää) oli suomalainen juristi. Hän oli vuodesta 1977 korkeimman oikeuden oikeusneuvos.


title: Matti Möttönen

text: Matti Kaarlo Möttönen (17. toukokuuta 1935 Ristijärvi – 4. joulukuuta 1988 Espoo) oli suomalainen lääkäri ja professori. Hän oli vuosina 1977–1988 Helsingin yliopiston oikeuslääketieteen professori. Möttönen tutki väkivaltaan kuolleiden sairauksia. Hän kehitti menetelmän hukkumiskuoleman osoittamiseksi.


title: Matti Möttönen

text: Möttönen kirjoitti ylioppilaaksi vuonna 1954 ja palveli vuonna 1956 ensimmäisissä suomalaisissa Siinailla. Hän valmistui lääketieteen lisensiaatiksi Turun yliopistosta 1964 ja väitteli vuonna 1969 tohtoriksi sydänveritulppien ja sepelvaltimoiden kovettumistaudin esiintymisestä suomalaisissa ruumiinavausaineistoissa. Väitöskirja oli osa vuosina 1964–1965 toteutettua kansainvälistä tutkimusta. Möttönen oli Turun yliopistossa vuodesta 1972 patologian ja vuodesta 1974 oikeuslääketieteen dosentti, kunnes hänet vuonna 1977 nimitettiin Helsingin yliopiston oikeuslääketieteen professoriksi. Hän oli Suomen oikeuslääketieteen yhdistyksen puheenjohtaja.


title: Kwabs

text: Kwabena Sarkodee Adjepong (s. 24. huhtikuuta 1990 Lontoo), taiteilijanimeltään Kwabs, on brittiläinen laulaja-lauluntekijä, joka tunnetaan parhaiten hittikappaleestaan ”Walk” vuodelta 2014.


title: Kwabs

text: Kwabs julkaisi ensimmäisen EP-levynsä "Wrong or Rightin" helmikuussa 2014. Saman vuoden lokakuussa hän julkaisi ensimmäisen singlensä, ”Walkin”, joka oli listojen kärjessä Saksassa, Unkarissa ja Romaniassa. Suomessa kappale pääsi virallisen listan sijalle 17. ”Walk” valittiin myös EA Sportsin "FIFA 15" -pelin soundtrackille. Kwabs teki kappaleen yhdessä Jonny Lattimerin kanssa. Syyskuussa 2015 julkaistiin Kwabsin ensimmäinen albumi, "Love + War".


title: Kwabs

text: Kwabsin suku on kotoisin Ghanasta. Hän vietti suuren osan lapsuudestaan sijaisperheissä.


title: Matías Kranevitter

text: Claudio Matías Kranevitter (s. 21. toukokuuta 1993 San Miguel de Tucumán) on argentiinalainen jalkapalloilija, joka edustaa Espanjan Primera Divisióninissa pelaavaa Sevillaa. Pelipaikaltaan oikeajalkainen Kranevitter on puolustava keskikenttäpelaaja. Hän kuuluu myös Argentiinan jalkapallomaajoukkueeseen.


title: Matías Kranevitter

text: Kranevitterin kasvattajaseura on River Plate. Hän debytoi seurassa Argentiinan Primera Divisiónissa kaudella 2012-2013. Vuonna 2014 hän voitti Primera Divisiónin Torneo Finalin sekä Copa Sudamericanan ja seuraavana vuonna Copa Libertadoresin, Recopa Sudamericanan ja Copa Suruga Bankin.


title: Matías Kranevitter

text: Elokuussa 2015 Kranevitter siirtyi Espanjan Primera Divisiónin Atlético Madridiin, mistä hänet lähetettiin lainasopimuksella takaisin River Plateen. River Platessa hän pelasi lainajakson aikana neljässä Argentiinan liigan ottelussa sekä seurajoukkueiden MM-kilpailuissa.


title: Matías Kranevitter

text: Kranevitter pelasi vuosina 2012-2013 Argentiinan alle 20-vuotiaiden maajoukkueessa kolme ottelua. Argentiinan jalkapallomaajoukkueessa hänen debyyttinsä tapahtui syyskuussa 2015 Boliviaa vastaan.


title: Matías Kranevitter

text: River Plate


title: Akseli Kalermo

text: Akseli Kalermo (s. 17. maaliskuuta 1997 Kannus) on suomalainen jalkapalloilija, joka edustaa Veikkausliigassa pelaavaa Rovaniemen Palloseuraa. Hän on pelipaikaltaan keskuspuolustaja.


title: Akseli Kalermo

text: Kalermo aloitti jalkapallon Kannuksen Urassa. Suomessa hän edusti juniorina myös Kokkolan Pallo-Veikkoja sekä Oulun Luistinseuraa. Kalermo siirtyi OLS:sta kesällä 2013 ruotsalaisen IF Brommapojkarnan juniorijoukkueeseen. Syyskuussa 2014 hän siirtyi italialaiseen Atalanta BC:hen ja pelasi seuran paidassa yhden ottelun Primavera B:ssä. Elokuussa 2015 Kalermo palasi kotimaahansa ja Veikkausliigan Rovaniemen Palloseuraan kauden 2016 loppuun kattavalla sopimuksella.


title: Akseli Kalermo

text: Kalermo on pelannut useissa nuorten maajoukkueissa ja toiminut myös kapteenina. Vuodesta 2014 alkaen hän on kuulunut alle 18-vuotiaiden maajoukkueeseen.


title: Virpi Lummaa

text: Virpi Lummaa on suomalainen ekologi, evoluutiobiologi ja ekofysiologi. Lummaa on toiminut evoluutiobiologian apulaisprofessorina Sheffieldin yliopistossa Britanniassa vuodesta 2012 ja aloitti vuoden 2016 alussa viisivuotisen akatemiaprofessorikauden Turun yliopistossa.


title: Virpi Lummaa

text: Akatemiaprofessorikaudellaan Lummaa tutkii, miten moderni ympäristö vaikuttaa ihmisen evoluutioon.


title: Juho Ojala

text: Juho Ojala (s. 17. maaliskuuta 1995 Kuusamo) on suomalainen mäkihyppääjä. Ojala edustaa Kuusamon Erä-Veikkoja ja hänen valmentajinaan toimivat Jukka Ylipulli ja Kari Pätäri.


title: Juho Ojala

text: Ojala on sijoittunut Continental Cupissa parhaimmillaan sijalle 21 vuonna 2014. Hän on ollut mukana kolmissa nuorten MM-kilpailuissa, sijoittuen henkilökohtaisessa kilpailussa parhaimmillaan sijalle 16 vuosina 2013 ja 2015 ja joukkuekilpailussa sijalle seitsemän vuonna 2012. Vuoden 2011 Euroopan nuorten olympiafestivaaleilta Liberecistä Ojala saavutti hopeaa joukkuekilpailuista.


title: Juho Ojala

text: Kesä-GP:ssä Ojala on sijoittunut parhaimmillaan 29:nneksi syyskuussa 2015 Tšaikovskissa. Sija toi hänelle kaksi pistettä.


title: Metsien hurjat

text: Metsien hurjat ("Pojken i trädet") on ruotsalainen draamaelokuva vuodelta 1961. Mustavalkoisen laajakangaselokuvan on käsikirjoittanut, tuottanut ja ohjannut Arne Sucksdorff.


title: Metsien hurjat

text: Metsästäjän roolissa nähdään suomalainen Åke Lindman, ja elokuvan musiikin on tehnyt Ruotsissa tuolloin paljon oleskellut yhdysvaltalainen jazzmuusikko Quincy Jones.


title: Metsien hurjat

text: 16-vuotias poika Göte (Tomas Bolme) kulkee vanhempien kaveriensa Maxin ja Mannen kanssa öisillä metsästysreissuilla varastetulla autolla. He kaatavat hirviä ja myyvät niitä eteenpäin. Salametsästys tapahtuu maanomistaja Cervinin mailla, joka palkkaa metsästäjä Sten Sundbergin (Åke Lindman) riistanvartijakseen.


title: Metsien hurjat

text: Göte on salametsästäjäkolmikon hiljaisin ja arin, mukana lähinnä vain paetakseen ankeiksi kokemiaan kotioloja ja saadakseen luontoelämyksiä. Göte hukkaa metsään hylsyn, joka voisi paljastaa heidät ja lähtee etsimään sitä, mutta karkaakin Maxilta ja Mannelta. He löytävät Göten ilman Mannen omistamaa kivääriä ja sitovat pojan tivaten kiväärin kätköpaikkaa. Paikalle tulee myös Göten sisko, joka on palvelijana Cervinillä. Göte johdattaa Maxin ja Mannen kätkölle, mutta ottaakin aseen ja tähtää itkuisena tovereitaan vaatien heitä häipymään. Metsästäjä Sundberg saa kiinni muut nuoret, mutta Göte jatkaa pakoaan kunnes Sundbergin koirat pakottavat hänet kiipeämään pakoon puuhun. Cervin yrittää neuvotella Göten kanssa, mutta tämä valitsee kuoleman.


title: Metsien hurjat

text: Lähde: Svensk filmdatabas


title: Hullu kuningas

text: Hullu kuningas () on vuonna 1994 ensi-iltansa saanut tositapahtumiin perustuva historiallinen elokuva, jonka on ohjannut Nicholas Hytner. Elokuva perustuu Alan Bennettin vuoden 1991 näytelmään "The Madness of King George III", joka kertoo siitä, kuinka Yrjö III luisui hiljalleen mielisairauteen. Nykyisin osa modernin lääketieteen asiantuntijoista uskoo kuninkaan sairastaneen porfyriaa, joka tutkijoiden mukaan aiheutti hänen oireensa ja aikalaisten hulluudeksi tulkitsemat kohtaukset.


title: Hullu kuningas

text: Elokuva kertoo 1700-luvulla eläneestä Englannin kuninkaasta Yrjö III:sta (Nigel Hawthorne) ja hänen hovistaan. Kun kuningas alkaa osoittaa mielisairauden merkkejä, hovissa varaudutaan jakamaan valtaistuin uudelleen. Kuningas joutuu aikakaudelle tyypillisten ankarien hoitojen kohteeksi. Hoitoja määrää muun muassa Walesin prinssin (Rupert Everett) henkilääkäri Warren (Geoffrey Palmer). Lopulta kuningattaren hovinainen Lady Pembroke (Amanda Donohoe) suosittelee tohtori Willisia (Ian Holm), ja hän saa kuninkaan tilan viimein paranemaan.


title: Hullu kuningas

text: Kun alkuperäinen näytelmä "The Madness of King George III" sovitettiin elokuvaksi, jätettiin sen otsikosta pois kuninkaan nimeen kuuluva järjestysnumero. Urbaanilegendan mukaan muutos tehtiin siksi, jotta elokuvan yhdysvaltalainen yleisö ei luulisi elokuvan olevan elokuvasarjan kolmas osa. Tämä huhu on todettu virheelliseksi.


title: Hullu kuningas

text: Elokuva voitti parhaan lavastuksen Oscar-palkinnon, palkinnon saivat Ken Adam ja Carolyn Scott. Elokuva oli lisäksi ehdolla parhaan miespääosan (Nigel Hawthorne), parhaan naissivuosan (Helen Mirren) sekä parhaan sovitetun käsikirjoituksen Oscar-palkinnon saajaksi.


title: Hullu kuningas

text: Elokuva valittiin vuonna 1999 British Film Instituten kokoamalle sadan parhaan brittiläisen elokuvan listalle. "The New York Timesin" kriitikot valitsivat sen vuonna 2004 yhdeksi kaikkien aikojen tuhannesta parhaasta elokuvasta maailmassa.


title: Johannes Bayer

text: Johannes (tai Johann Bayer (1572–1625) oli saksalainen tähtitieteilijä. Vuonna 1603 Bayer julkaisi 51-lehtisen tähtikartan "Uranometria". Nimet, jotka hän antoi latinalaisin ja kreikkalaisin kirjaimin tähdille, ovat vieläkin pääosin käytössä.


title: Seppo Niemelä

text: Seppo Niemelä (19. helmikuuta 1946 Kihniö – 2. elokuuta 2015 Lapua) oli suomalainen toimittaja, opettaja, järjestöjohtaja ja virkamies.


title: Seppo Niemelä

text: Niemelä oli toimittajana Jyväskylän ylioppilaslehdessä ja Ylioppilaslehdessä 1968–1971, opettajana Alkio-opistossa 1976–1982 ja Keskustapuolueen äänenkannattajan Lallin päätoimittajana 1983–1986 ja puolueen pää-äänenkannattajan Suomenmaan päätoimittajana 1986–1991. Tämän jälkeen Niemelä oli Maaseudun sivistysliiton johdossa vuodet 1991–2003 ja toimi vuodet 2003–2007 Valtion kansalaisvaikuttamisen ohjelman johtajana.


title: Seppo Niemelä

text: Niemelä kuului Yleisradion hallintoneuvostoon 1987–2003 ja toimi sen puheenjohtajana 1991–1994. Oppiarvoltaan Niemelä oli filosofian tohtori.


title: Neuroosiliitto

text: Neuroosiliitto on Äänekoskella 2007 perustettu, vahvasti Ratsialta vaikutteita ottanut punkrock-yhtye. Alkuperäisjäsenet olivat Antti Makkonen (laulu, basso), Jasu Rossi (kitara, laulu) ja Juho Hakalax (laulu, rummut). Antti Makkosen jätettyä yhtyeen, siitä muodostui Rossin ja Hakalaxin duoprojekti, bassossa pyöri useita äänekoskelaisia muusikoita. Tällä hetkellä bassoa bändissä soittaa Otto Lemetyinen ja yhtye on vakiintunut tiukaksi trioksi.


title: Neuroosiliitto

text: Yhtye julkaisi ensimmäisen omakustannelevynsä Tehdaskaupungin kasvatit vuonna 2009. Levy oli vahvasti DIY-vaikutteinen, kannetkin tehtiin tilausten mukaan kartongista ja paperiliimasta. Vuonna 2013 yhtye julkaisi ensimmäisen virallisen albuminsa "Tehdaskaupunki palaa!", jonka julkaisi yhteistyössä Suppolevyt ja Killer records.


title: Neuroosiliitto

text: Vuosien saatossa yhtyeelle on keikkoja kertynyt toista sataa.


title: The Air Is Heavy With Forevers

text: The Air Is Heavy With Forevers on suomalaisen post-hardcore yhtyeen Novembersoundsbetterin debyyttialbumi. Se julkaistiin vuonna 2008. Digitaalisesta levityksestä vastasi Record Union. Levyn masteroijana toimi Minerva Pappi Finnvox studiolta. Albumi keräsi pääasiassa positiivisia arvosteluita. Osassa arvosteluista kuitenkin kritisoitiin omaperäisyyden puutetta. Levyn kappale "The Secret Is Out" oli radio soitossa YleX kanavalla.


title: The Air Is Heavy With Forevers

text:
1. "Fans & Lovers" - 4.41
2. "The Secret is Out" - 4.08
3. "Chase The Wind" - 4.40
4. "Hope is For the Beautiful" - 4.01
5. "Just Three Words" - 5.07
6. "The Grey Havens" - 3.31
7. "Every Night Different Lights" - 2.49
8. "Timelines and the Constant" - 4.25
9. "Where the Sun and the Sea Collide" - 5.14
10. "The Night Sky Brightened" - 3.46
11. "For All Seasons" - 5.06


title: The Air Is Heavy With Forevers

text:
Pirkka Huhtala - laulu, kitara
Jarno Hopponen - kitara
Jussi Ylipelkonen - basso
Eetu Raparanta - rummut
Eetu Raparanta - miksaus, nauhoitus
Minerva Pappi - masterointi


title: GitHub

text: GitHub on verkkosivusto, joka tarjoaa paikan Git-versionhallintaa käyttäville ohjelmakehitysprojekteille. Git itsessään on komentoriviohjelma, jolle Github tarjoaa erään graafisen käyttöliittymän. Gitin lisäksi GitHub tarjoaa projekteille toimintoja kuten bugienseurannan, kehitystoiveet, tehtävien hallinta ja wiki.


title: GitHub

text: GitHub tarjoaa palvelunsa ilmaiseksi julkisesti nähtävillä oleville ohjelmavarastoille, mutta yksityiset ohjelmavarastot ovat maksullisia.


title: GitHub

text: Huhtikuun 2016 GitHubin raportin mukaan sillä oli yli 14 miljoonaa käyttäjää ja yli 35 miljoonaa ohjelmavarastoa. Tämä tekee siitä maailman suurimman lähdekoodi-verkkopalvelun.


title: GitHub

text: Microsoft osti GitHubin kesäkuussa 2018 7,5 mrd. $:lla maksaen sen kokonaan omilla osakkeillaan.


title: Armand Călinescu

text: Armand Călinescu (4. kesäkuuta 1893 Piteşti – 21. syyskuuta 1939 Bukarest) oli romanialainen oikeistopoliitikko, joka toimi Romanian pääministerinä maaliskuusta syyskuuhun 1939. Hänet salamurhattiin.


title: Armand Călinescu

text: Călinescun isä oli upseeri ja maanomistaja. Călinescu oli ammatiltaan asianajaja ja kuului Iuliu Maniun johtamaan kansalliseen talonpoikaispuolueeseen (PNŢ). Puolueen ollessa hallituksessa vuosina 1928–1930 hän toimi virkamiehenä maatalous- ja sisäministeriöissä. Joulukuussa 1937 hän kuitenkin ryhtyi sisäministeriksi Octavian Gogan johtamaan kansalliskristillisen puolueen hallitukseen. Călinescu jatkoi sisäministerinä myös patriarkka Miron Cristean hallituksessa. Kuningas Kaarle II oli helmikuusta 1938 alkaen hallinnut Romaniaa käytännössä diktatorisesti. Călinescusta tuli pian hallinnollisten kykyjensä vuoksi kuninkaan diktatuuria tukeneen hallituksen vahva mies. Cristean terveyden heiketessä Călinescu nimitettiin ensin varapääministeriksi ja Cristean kuoltua hänestä tuli maaliskuussa 1939 uusi pääministeri.


title: Armand Călinescu

text: Călinescu yritti pysäyttää suurta kannatusta nauttineen fasistisen Rautakaartin etenemisen sekä puuttumalla ankarilla voimakeinoilla puolueen toimintaan että yrittämällä houkutella sen kannattajia puhumalla Romanian ”kansallisesta uudestisyntymisestä” hänen hallituksensa johdolla. Hän pyrki myös suuntamaan Romanian ulkopolitiikan länsivaltoihin eli Britanniaan ja Ranskaan natsi-Saksan sijasta. Călinescu ei ehtinyt toteuttaa suunnitelmistaan paljoakaan, sillä Rautakaartia kannattaneet terroristit salamurhasivat hänet syyskuussa 1939. Hän joutui väijytykseen Bukarestissa ollessaan palaamassa virka-autollaan Cotrocenin palatsista. Tulituksessa kuolivat myös Călinescun henkivartija ja autonkuljettaja. Kuusi salamurhaan osallistunutta miestä teloitettiin vielä samana päivänä murhapaikalla.


title: When Time Stood Still

text: When Time Stood Still on suomalaisen post-hardcore-yhtyeen Novembersoundsbetterin toinen albumi. Se julkaistiin vuonna 2010. Levyn masteroi yhdysvaltalainen Troy Glessner Spectre Studiolla. Digitaalisen version levityksesta vastasi Record Union. Albumi keräsi pääasiassa hyviä arvosteluita. Kriittisimmän arvion levystä antoi Soundi jossa sitä moitittiin liian tasapaksuksi. Levyllä debytoivat uudet jäsenet Jimi Koppinen (kitara) sekä bändistä lähteneen Jussi Ylipelkosen tilalle tullut uusi basisti Ville Uusitupa.


title: When Time Stood Still

text:
1. "A Tangent Universe" - 1.26
2. "The Incident" - 3.52
3. "Dying Of The Light" - 3.41
4. "We Are The Variable" - 3.20
5. "An Invisible Thread" - 1.25
6. "Moments Like Monuments" - 3.31
7. "She's Not My You" - 3.56
8. "I Kill Giants" - 4.08
9. "A Legend Among Thieves" - 3.21
10. "Beyond Here Lies Nothing" - 3.58


title: When Time Stood Still

text:
Pirkka Huhtala - laulu
Jarno Hopponen - kitara
Jimi Koppinen - kitara
Ville Uusitupa - basso
Eetu Raparanta - rummut
Eetu Raparanta - miksaus, nauhoitus
Troy Glessner - masterointi


title: Jurvansalo

text: Jurvansalo on Keiteleen saari Viitasaarella lähellä Viitasaaren keskustaa. Siellä on Isoahon ja Miekkarinteen asuinalueet. Koillisessa sijaitsevasta mannerrannasta Jurvansalon erottaa Pirttiselkä ja Vanhasta Kirkkosaaresta Hakkarilansalmi, lounaisesta mannerrannasta Hännilänsalmi. Saaressa on yksi lampi tai pieni järvi, Haukilampi. Saaren kautta kulkee valtatie 4.


title: Luotolansaari

text: Luotolansaari on Keiteleen saari Viitasaarella. Koillisessa Paanalanselkä erottaa sen Siilinsalosta ja lounaassa Lätinselkä mantereesta. Siellä on sekä vakinaista että loma-asutusta. Siellä on myös kalasatama.


title: 1984 (vuoden 1984 elokuva)

text: 1984 ("Nineteen Eighty-Four") on vuonna 1984 ensi-iltansa saanut brittiläinen draamaelokuva, joka perustuu George Orwellin romaaniin "Vuonna 1984" (1949). Elokuvan on käsikirjoittanut ja ohjannut Michael Radford ja sen pääosia näyttelevät John Hurt, Richard Burton, Suzanna Hamilton ja Cyril Cusack. "1984" jäi Burtonin viimeiseksi elokuvaksi ja se on omistettu hänelle.


title: 1984 (vuoden 1984 elokuva)

text: Elokuva on vuoteen 1984 sijoittuva dystooppinen vaihtoehtohistoria, jossa toista maailmansotaa seuranneen ydinsodan jälkeen Britanniaa hallitsee totalitaristinen Oseanian suurvalta, jota johtaa kansalaisiaan tarkkaan valvova Isoveli. Maailmassa on – ainakin Oseanian propagandan mukaan – kaksi muuta suurvaltaa, Euraasia ja Itä-Aasia, joiden kanssa Oseania on vaihtelevasti liitossa tai sodassa.


title: 1984 (vuoden 1984 elokuva)

text: Elokuvan päähenkilö Winston Smith on Lontoossa asuva Puolueen rivijäsen, joka työskentelee Totuusministeriössä muokkaamassa historiankirjoitusta Isoveljen kulloisenkin linjan mukaiseksi. Winston on kuitenkin menettänyt uskonsa vallitsevaan järjestelmään; hän vierailee proletariaattialueella toimivassa panttilainaamossa ja merkitsee mietteitään salaiseen päiväkirjaan.


title: 1984 (vuoden 1984 elokuva)

text: Eräänä päivänä Winston saa paperilapun, jossa toinen Puolueen rivijäsen, nuori nainen nimeltä Julia, kertoo rakastavansa häntä. He tapaavat syrjäisellä maaseudulla ja vaihtavat kriittisiä näkemyksiä maailmanjärjestyksestä ennen kuin harrastavat seksiä. Winston vuokraa edellä mainitun liikkeen yläkerrasta näennäisen turvallisen huoneen, jossa he voivat jatkossa tavata. Winston saa kollegaltaan O’Brienilta uuskielen sanakirjan, jonka sivujen välistä paljastuu vastarintaliikkeen johtajan Emmanuel Goldsteinin vallankumouksellinen kirjoitus.


title: 1984 (vuoden 1984 elokuva)

text: Winstonin ja Julian suhde jatkuu jonkin aikaa onnellisena, mutta eräänä päivänä ajatuspoliisi tekee yllätysratsian vuokrahuoneeseen kesken heidän kohtaamisensa. Panttilainaamon omistaja herra Charrington paljastuu Puolueen kätyriksi. Winston ja Julia viedään Rakkausministeriöön. Siellä Winstonia aletaan kiduttamalla uudelleenkouluttaa Puolueelle uskolliseksi. Kidutusta johtaa O’Brien, jota hän luuli kanssaan samanmieliseksi. O’Brien väittää Goldsteinin kirjaa tarkoitukselliseksi valheeksi, jota on itse ollut kirjoittamassa muutamien muiden Puolueen sisäpiiriläisten kanssa. Lopulta Winston viedään Huoneeseen 101 ja altistetaan lapsuudestaan kumpuavalle pahimmalle pelolleen, raivokkaille rotille, jotka kiinnitetään häkissä hänen kasvoilleen. Viime hetkellä Winston murtuu täysin ja kieltää Julian.


title: 1984 (vuoden 1984 elokuva)

text: Loppukohtauksessa Winston istuu kahvilassa, jossa hän aiemmin elokuvassa näki istumassa muita epähenkilöiksi julistettuja, ja kohtaa jälleen Julian. He juovat giniä ja keskustelevat vailla tunteita siitä, kuinka he ovat pettäneet toisensa. Julian lähdettyä Winston katselee telelähetystä itsestään tunnustamassa rikoksiaan ja anomassa kansalaisten anteeksiantoa. Kun Oseanian voitoista Pohjois-Afrikassa kertovassa uutislähetyksessä näytetään kuvaa Isoveljestä, Winston kääntyy pois ja kuiskaa: ”Rakastan sinua.” Elokuvan voidaan katsoa jättävän tulkinnanvaraiseksi, viittaako hän Isoveljeen vai Juliaan.


title: 1984 (vuoden 1984 elokuva)

text: Ajatus Orwellin romaanin filmatisoinnista syntyi ohjaaja-käsikirjoittaja Michael Radfordin mielessä talvella 1983. Radford vasta aloitteli tuolloin uraansa, hänellä oli takanaan kaksi BBC:lle tehtyä elokuvaa. Romaanin elokuvaoikeuksia piti hallussaan chicagolainen juristi Marvin Rosenblum, joka oli yrittänyt, onnistumatta, saada elokuvaprojektia liikkeelle ilman kokemusta alalta. He pääsivät sopimukseen yhteistyöstä ja Radford ryhtyi laatimaan käsikirjoitusta. Radfordin mukaan se valmistui kolmessa viikossa.


title: 1984 (vuoden 1984 elokuva)

text: Winston Smithin rooliin Radford halusi ehdottomasti John Hurtin, ja ilman tämän suostumusta hän olisi ehkä jättänyt koko elokuvan tekemättä. Toisaalta O’Brienin näyttelijän roolittaminen kesti ja kuvaukset ehdittiin jo aloittaa ilman tätä. Rooliin kysyttiin muun muassa Sean Connerya, mutta aikansa jahkailtuaan hän kieltäytyi. Lopulta rooliin valittiin Richard Burton, joka oli ollut harkinnassa alusta lähtien, mutta hän asui tuolloin Haitilla ja hänellä oli kyseenalainen maine alkoholistina. Siitä ei kuitenkaan ollut ongelmia kuvauksissa. Isoveli esiintyy elokuvassa vain valokuvassa. Roolin esittäjä valittiin "The Guardianissa" julistetun kilpailun kautta, johon osallistui Radfordin mukaan tuhansia ihmisiä.


title: Léo Westermann

text: Léo Joseph Paul Westermann (s. 24. heinäkuuta 1992 Haguenau) on ranskalainen koripalloilija.


title: Léo Westermann

text: Pelintekijänä pelaava Westermann on edustanut ranskalaisia, serbialaisia ja espanjalaisia seurajoukkueita.


title: Léo Westermann

text: Westermann nostettiin Ranskan maajoukkueen kisaryhmään vuoden 2015 koti-EM-kilpailuihin Antoine Diot'n loukkaannuttua ja hänen korvaajansa Thomas Heurtelin seuran kiellettyä tätä osallistumasta turnaukseen. Ranska voitti turnauksesta pronssia.


title: Gale Anne Hurd

text: Gale Anne Hurd (s. 25. lokakuuta 1955 Los Angeles) on yhdysvaltalainen elokuva- ja televisiotuottaja.


title: Gale Anne Hurd

text: Hurd kasvoi Kaliforniassa ja luki lapsuudessaan muun muassa "Sormusten herran" ja "Maameren tarinoita" sekä supersankarisarjakuvia, joiden hän katsoo innoittaneen uraansa. High schoolin jälkeen hän lähti opiskelemaan Stanfordin yliopistoon, josta hän valmistui vuonna 1970-luvun lopulla pääaineinaan taloustiede ja viestintä.


title: Gale Anne Hurd

text: Hurd aloitti uransa elokuva-alalla b-elokuvatuottaja Roger Cormanin palveluksessa, mitä kautta hän tutustui aloittelevaan elokuvaohjaajaan James Cameroniin. Hurd tuotti Cameronin ohjaaman "Terminator – tuhoajan" (1984) ja osallistui sen käsikirjoittamiseen.


title: Gale Anne Hurd

text: Hurd on tuottajana keskittynyt erityisesti tieteisfiktioon ja ison budjetin toimintaelokuviin, kuten "Aliens – paluu" (1986), "Abyss – syvyys" (1989), "Armageddon" (1998) ja "Hulk" (2003). Poikkeuksia hänen tavallisesta linjastaan ovat esimerkiksi indie-elokuva "Unelmien tanssi" (1992) ja komedia "Pressan tytöt" (1999).


title: Gale Anne Hurd

text: Hurd on yksi vuonna 2010 alkaneen "The Walking Dead" -televisiosarjan tuottajista.


title: Gale Anne Hurd

text: Vuonna 2012 Hurd sai tähden Hollywood Walk of Famelle.


title: Gale Anne Hurd

text: Hurd oli naimisissa James Cameronin kanssa vuosina 1985–1989. Vuonna 1991 hän avioitui Brian De Palman kanssa, mutta myös se liitto päättyi eroon. De Palman kanssa hänellä on yksi tytär. Nykyään Hurd on naimisissa Jonathan Hensleighin kanssa.


title: Valkonaamasieppo

text: Valkonaamasieppo ("Tregellasia leucops") on pensassieppojen heimoon kuuluva varpuslintu.


title: Valkonaamasieppo

text: Valkonaamasieppoa tavataan Uuden-Guinean saarella ja Australiassa. Lajin kanta on vakaa, ja se on luokiteltu elinvoimaiseksi.


title: Tomas Bolme

text: Tomas Robert Olof Bolme (s. 21. huhtikuuta 1945 Högalid, Tukholma) on ruotsalainen näyttelijä. Hänet tunnetaan parhaiten Hergén Tintti-hahmon ruotsalaisäänenä animaatioelokuvissa, mutta hän on näytellyt lisäksi useissa teattereissa sekä kymmenissä ruotsalaisissa elokuvissa ja televisiosarjoissa. Hän voitti parhaan miespääosan Guldbagge-palkinnon August Strindbergin näytelmään "Velkojat" perustuvasta elokuvasta "Fordringsägare" (1988).


title: Tomas Bolme

text: Bolme opiskeli Tukholman Teaterhögskolanissa 1966–1969. Hänen teatteriuraansa kuuluu vapaa teatteriryhmä Fria Proteatern, Dramaten ja Riksteatern. Vuonna 1997 hän esitti Tevjen roolin Georg Malviuksen musikaaliohjauksessa "Spelman på taket" Tukholman kaupunginteatterissa. Hän on myös lukenut useita äänikirjoja, kuten Jan Guilloun "Coq Rouge".


title: Tomas Bolme

text: Bolme oli aiemmin Ruotsin kommunistisen puolueen jäsen ().


title: Andienkerttupeukaloinen

text: Andienkerttupeukaloinen ("Odontorchilus branickii") on peukaloisten heimoon kuuluva eteläamerikkalainen varpuslintu.


title: Andienkerttupeukaloinen

text: Andienkerttupeukaloista tavataan Boliviassa, Perussa, Ecuadorissa ja Kolumbiassa. Laji on luokiteltu elinvoimaiseksi.


title: Brasiliankerttupeukaloinen

text: Brasiliankerttupeukaloinen ("Odontorchilus cinereus") on peukaloisten heimoon kuuluva varpuslintu.


title: Brasiliankerttupeukaloinen

text: Brasiliankerttupeukaloista tavataan Bolivian itäosissa ja Brasilian keskiosissa. Lajia uhkaa sademetsien hakkuu, ja se on luokiteltu silmälläpidettäväksi.


title: Huijarien huvittavat huiputtajat

text: Huijarien huvittavat huiputtajat on vuoden 1945 suomalainen komediaelokuva jonka on ohjannut Aarne Kivimäki ja tuottanut Kansan Filmi Oy. Ensi-ilta oli Helsingissä Bio-Biossa. Valtalehtien arvostelijat eivät pitäneet siitä. Maakunnissa komediaa ymmärrettiin.


title: RN Messaggero

text: RN Messaggero () oli Italian kuninkaallisen laivaston vuonna 1885 vesillelaskettu teräsrunkoinen siipirattain varustettu yhteysalus ().


title: RN Messaggero

text: "RN Messaggieren" suunnitelmien pohjalta, mutta keveällä kahvelitakilalla varustetun aluksen suunnitteli Edoard Masdea haluttaessa uudelleen käyttää "Messaggieren" loistavaa höyrykonetta. Alus tilattiin Sestri Ponentesta Cantieri navali Oderolta, missä köli laskettiin vuonna 1883. Alus laskettiin vesille 13. heinäkuuta 1885 ja liitettiin laivastoon 11. lokakuuta 1888.


title: RN Messaggero

text: Aluksen aseistus vaihdettiin myöhemmin neljäksi 57 millimetrin 43 pituuskaliiperin tykiksi ja alukselle lisättiin vuonna 1889 neljä 37 millimetrin 20 pituuskaliiperin revolveritykkiä. Alus poistettiin palveluksesta 11. maaliskuuta 1907, jonka jälkeen se oli jonkin aikaa Panigagliassa varastoaluksena.


title: Archimede-luokka

text: Archimede-luokka oli Italian kuninkaallisen laivaston kahden teräsrunkoisen aluksen muodostama yhteysalusluokka (.


title: Antti Jaatinen

text: Antti Jaatinen voi tarkoittaa seuraavia henkilöitä:


title: Palestro (täsmennyssivu)

text: Palestro voi tarkoittaa seuraavaa:


title: RN Baleno (1860)

text: RN Baleno () oli valmistui brittiläisenä "S/S Fairy Queenina". Giuseppe Garibaldin johtama Sisilian laivasto lunasti aluksen liittäen sen laivastoonsa, mistä se siirtyi Italian yhdistyessa edelleen Italian kuninkaalliseen laivastoon yhteysalukseksi () nimellä "Baleno".


title: RN Baleno (1860)

text: Alus laskettiin vesille Millwallissa Lontoossa "S/S Fairy Queeninä". Se liitettiin Sisilian laivastoon ja edelleen 1961 Italian kuninkaalliseen laivastoon.


title: RN Baleno (1860)

text: Alus luokiteltiin 1863 2. luokan kuljetusaluksi ja se modernisoitiin 1865-1866, jolloin sen koneisto vaihdettiin 340 hevosvoiman höyrykoneeseen. Alus luokiteltiin paikallispuolustusalukseksi 1877 ja seuraavana vuonna sen aseistukseksi vaihdettiin kaksi 80 millimetrin tykkiä ja edelleen vuonna 1890 kaksi 37 millimetrin tykkiä.


title: Zimmerwaldin kokous

text: Zimmerwaldin kokous oli pienessä sveitsiläisessä Zimmerwaldin kylässä lähellä Berniä 5.–8. syyskuuta 1915 järjestetty kokous, johon osallistui eurooppalaisista sosialidemokraattisista puolueista 38 edustajaa, jotka vastustivat ensimmäistä maailmansotaa ja militarismia. Osallistujia tuli niin ympärys- ja keskusvaltojen kuin puolueettomienkin maiden puolueista, mutta he edustivat omissa puolueissaan vähemmistöä. Kokouksesta sai alkunsa sodanvastainen Zimmerwaldin internationaali, joka järjesti maailmansodan jatkuessa vielä kaksi muuta konferenssia, Kienthalissa Sveitsissä huhtikuussa 1916 ja Tukholmassa syyskuussa 1917, ennen kuin hajaantui linjaerimielisyyksiin. Zimmerwaldin internationaalin vasemmistosiipi perusti sittemmin 1919 Moskovassa kommunistisen kolmannen internationaalin, jonka päämääränä oli maailmanvallankumous ja proletariaatin diktatuuri. Vasemmistososialistiset ryhmät erosivat sittemmin tästä internationaalista ja perustivat 1921 niin sanotun Wienin internationaalin, joka yhdistyi 1923 toiseen internationaaliin Sosialistiseksi työväen internationaaliksi, jonka keskuspaikkana oli Lontoo.


title: Zimmerwaldin kokous

text: Zimmerwaldin kokouksen osanottajat allekirjoittivat kovien kiistojen jälkeen "Zimmerwaldin julistuksen", jonka luonnoksen oli laatinut kokoukseen osallistunut Lev Trotski. Zimmerwaldin julistuksessa tuomittiin reformististen sosialistien harjoittama sotaa tukenut politiikka ja kehotettiin sotaakäyvien maiden työläisiä kääntämään aseet oman maansa kapitalisteja vastaan ja muuttamaan imperialistinen sota vallankumoukselliseksi sisällissodaksi.


title: Zimmerwaldin kokous

text: Vähemmistönä kokoukseen osallistuneet vallankumousta kannattaneet edustajat muodostivat Leninin johdolla niin sanotun Zimmerwaldin vasemmistoryhmän, johon kuuluivat Leninin ohella Grigori Zinovjev Venäjältä, Jānis Bērziņš-Ziemelis Latviasta, Karl Radek Puolasta, Julian Borchardt Saksasta, Fritz Platten Sveitsistä sekä Zeth Höglund ja Ture Nerman Ruotsista. Leninin johtama Zimmerwaldin vasemmisto syytti myöhemmin Zimmerwaldin internationaaliin osallistuneita horjuviksi kautskylaisiksi, jotka eivät suostuneet tekemään lopullista pesäeroa perinteisiin sosialidemokraattisiin puolueisiin ja järjestöihin. Zimmerwaldin kokous muodosti myöhemmin tärkeän osan Neuvostoliiton virallisessa syntyhistoriassa, ja sen muistoa pidettiin yllä Neuvostoliitossa ja sen vaikutuspiiriin kuuluneissa maissa.


title: Zimmerwaldin kokous

text: Suomen Sosialidemokraattinen Puolue liittyi Zimmerwaldin internationaaliin kesäkuussa 1917 pidetyssä 9. puoluekokouksessaan.


title: Mekoproppi

text: Mekoproppi (CHClO) on fenoksipropaanihappojohdannaisiin kuuluva orgaaninen yhdiste. Yhdistettä käytetään yleisesti maataloudessa rikkaruohomyrkkynä.


title: Mekoproppi

text: Huoneenlämpötilassa mekoproppi on väritöntä tai ruskehtavaa kiteistä ainetta. Yhdiste liukenee vain niukasti veteen ja paremmin orgaanisiin liuottimiin kuten etanoliin, dietyylieetteriin, asetoniin, dikloorimetaaniin ja tolueeniin. Mekoproppi on heikko happo ja sen pK-arvo on 3,78. Yhdiste on optisesti aktiivinen ja sen biologisesti aktiivisesta R-enantiomeerista käytetään myös nimeä mekoproppi-P (CAS 16484-77-8).


title: Mekoproppi

text: Mekorpoppi ärsyttää voimakkaasti ihoa, silmiä ja hengitysteitä. Yhdisteelle altistumisesta voi seurata polttavaa tunnetta kurkussa, syövytysvammoja, huonovointisuutta, pääkipua ja lihaskramppeja.


title: Mekoproppi

text: Mekopropin synteesin ensimmäisessä vaiheessa kloorataan o-kresolia, jolloin muodostuu p-kloori-o-kresolia. p-Kloori-o-kresoli reagoi 2-klooripropaanihapon kanssa muodostaen mekoproppia. Valmistettaessa mekoproppi-P:tä käytetään 2-klooripropaanihapon S-enantiomeeria.


title: Mekoproppi

text: Mekorpoppia käytetään yleisesti rikkaruohomyrkkynä erityisesti nurmikentillä ja golfkentillä. Lisäksi sitä voidaan käyttää rikkaruohomyrkkynä vehnä-, kaura-, ohra-, viiniköynnös- ja hedelmäpuuviljelmillä. Mekoproppia myydään usein kaliumsuolana jauheena, rakeina, suspensiona tai emulsiona. Yhdistettä voidaan käyttää myös yhdessä muiden herbisidien kuten MCPA:n ja dikamban kanssa.


title: Markus Kojo

text: Markus Matti Juhani Kojo (s. 30. maaliskuuta 1994 Noormarkku) on suomalainen jääkiekkopuolustaja, joka pelaa SM-liigajoukkue Saimaan Pallossa. Jatkoaika.com -sivuston mukaan isokokoinen Kojo on pelityyliltään peruspuolustaja, joka on vahva kamppailutilanteissa ja pelaa hyvin aggressiivisesti.


title: Markus Kojo

text: Kojo on Porin Ässien kasvatti. Hän toimi kaudella 2008–2009 seuran C-nuorten varakapteenina ja kaudella 2009–2010 kapteenina. Kojo pelasi jälkimmäisellä kaudella myös Ässien B-nuorissa voittaen kauden päätteeksi SM-pronssia. USHL-joukkue Indiana Ice varasi hänet 86. pelaajana kesällä 2010. Kojo siirtyi Pohjois-Amerikkaan kaudeksi 2010–2011 pelaamaan NAPHL-junioriliigaa Indiana Jr. Iceen, josta hän palasi taas kolmivuotisella SM-liigasopimuksella Ässiin kaudeksi 2011–2012. Elokuussa 2011 Kojo siirtyi try-outille Mestis-joukkue Kajaanin Hokkiin ja antoi näyttöjä mahdollista lainasopimusta varten. Kojo jäi kuitenkin ilman jatkosopimusta ja palasi reilun viikon koejakson päätteeksi takaisin Ässien vahvuuteen. Hän ei kuitenkaan tehnyt liigadebyyttiään ja pelasi kautensa seuran A- ja B-nuorissa.


title: Markus Kojo

text: Kaudella 2012–2013 Kojo nousi Ässien A-nuorten kapteenistoon. Hän pelasi joukkueessa koko kauden, kuten myös seuraavan kauden 2013–2014, jolloin Kojon runkosarja jäi loukkaantumisten vuoksi kuitenkin vain seitsemän ottelun mittaiseksi. Hän voitti kauden päätteeksi A-nuorten SM-pronssia. Kesällä 2014 Kojo varattiin uudelleen USHL:ään, kun tällä kertaa hänet varasi Sioux City Musketeers 229. pelaajana. Kojo siirtyi joukkueeseen kaudeksi 2014–2015 ja edusti joukkuetta mm. Junior Club World Cupissa voittaen pronssia. Hän jätti Musketeersin kuitenkin ennen ensimmäistäkään runkosarjaottelua ja siirtyi NAHL-junioriliigan Corpus Christi IceRaysiin. Sieltä Kojo jatkoi edelleen kesken kauden Venäjän nuorten sarjaan, MHL:ään pelaamaan itävaltalaiseen EC Salzburgiin.


title: Markus Kojo

text: Heinäkuussa 2015 Kojo teki 1+1-vuotisen sopimuksen Turun Palloseuran kanssa ja sopi samalla pelaavansa kauden 2015–2016 lainalla Mestis-joukkue TuTossa. Hän pelasi harjoituskaudella pääosin kuitenkin TPS:ssä, jossa Kojo teki miesten pääsarjadebyyttinsä Mestarien liigassa 29. elokuuta 2015 vieraissa saksalaista Düsseldorfer EG:tä vastaan. SM-liigadebyyttinsä hän teki 19. syyskuuta 2015 KooKoota vastaan, jolloin Kojo jäi kuitenkin ilman peliaikaa. Seuraavan kerran hän esiintyi TPS:n liigakokoonpanossa 10. joulukuuta 2015 vieraissa Helsingin IFK:ta vastaan, jolloin Kojo sai jääaikaa 13.45 minuuttia. Hän sai myös yhden kahden minuutin jäähyn poikittaisesta mailasta juuri ottelun loputtua.


title: Markus Kojo

text: Marraskuussa 2015 Kojon lainaseura vaihtui TuTosta Savonlinnan Pallokerhoon hänen jäätyä TuTossa vähälle peliajalle. 13. lokakuuta 2015 ottelussa Kajaanin Hokkia vastaan SaPKo peluutti häntä edustuskelvottomana, sillä seura ei ollut epähuomiossa huomioinut Kojon "kymppitilin" täyttymistä. SaPKo tuomittiin häviämään 0-4-tappioon päättynyt ottelu lukemin 0-5 ja seura tuomittiin myös 200 euron sakkorangaistukseen. Kojolle puolestaan tuomittiin aiempaan yhden ottelun pelikieltoon toinen ottelu lisää ja myös SaPKon joukkueenjohtaja Pekka Linden tuomittiin kahden ottelun toimitsijakieltoon edustuskelvottoman pelaajan hyväksymisestä kokoonpanoon. Kojo pelasi Mestiksessä yhteensä 25 runkosarjaottelua tehopistein 1+3=4. Hän nousi kevätkaudella TPS:n vakiokokoonpanoon loukkaantumisten myötä. Kojo pelasi joukkueessa kauden aikana 22 runkosarja-, neljä playoff- ja kolme CHL-ottelua ilman tehopisteitä. Toukokuussa 2016 TPS käytti hänen sopimuksessaan olleen option ja teki vuoden mittaisen jatkosopimuksen Kojon kanssa.


title: Markus Kojo

text: Alkukaudella 2016–2017 Kojo pelasi TPS:ssä 14 runkosarja- ja neljä CHL-ottelua ilman tehopisteitä. Hän pelasi ison osan alkukaudesta myös lainalla SaPKossa. Helmikuussa 2017 TPS lainasi Kojon kahdeksi viikoksi Saimaan Palloon paikkaamaan loukkaantumisia, jonka jälkeen siirtotakarajalla TPS lainasi hänet ja Teemu Lämsän SM-liigassa viimeisenä olleeseen SaiPaan loppukaudeksi. Vastaavasti SaiPa vuokrasi TPS:ään Curtis Hamiltonin ja Per Savilahti-Naganderin. Kojo pelasi SaiPassa vain seitsemän ottelua, kunnes hänen kautensa päättyi loukkaantumiseen.


title: Markus Kojo

text: Kaudeksi 2017–2018 Kojo teki SaiPan kanssa uuden, vuoden mittaisen sopimuksen. Hän teki liigauransa avausmaalin ja kauden ainoaksi jääneen tehopisteensä 13. syyskuuta 2017 vieraissa Tampereen Ilvestä vastaan. Kojon kausi päättyi loukkaantumiseen 32 ottelun jälkeen tammikuussa 2018. Saman vuoden huhtikuussa hän teki vuoden mittaisen jatkosopimuksen SaiPan kanssa.


title: Markus Kojo

text: Kojo pelasi World U-17 Hockey Challengessa vuonna 2011. Hän on toiminut myös Suomen alle 16-vuotiaiden maajoukkueen kapteenina. Yhteensä Kojo on pelannut 26 poikien maaottelua.


title: Jeldos Smetov

text: Jeldos Bahtybajuly Smetov (, s. 9. syyskuuta 1992 Taraz) on kazakstanilainen judon maailmanmestari. Smetov kilpailee alle 60-kiloisten sarjassa.


title: Jeldos Smetov

text: Smetov voitti maailmanmestaruuden kotiyleisönsä edessä vuonna 2015. Hän sai hopeaa Rio de Janeiron olympialaisissa 2016. Aasian kisoista Incheonista 2014 hän voitti kultaa 60-kiloisista ja sai hopeaa joukkuekilpailusta. Smetovilla on myös yksi kulta ja yksi pronssi Aasian-mestaruuskilpailuissa. Vuonna 2010 hän voitti alle 20-vuotiaiden maailman- ja Aasian-mestaruuden 55-kiloisissa ja sai 2011 saman ikäluokan MM-pronssia 60-kiloisissa.


title: Jeldos Smetov

text: Sotilaiden MM-kilpailuista Smetovilla on yksi hopea vuodelta 2011.


title: Anttila (Porvoo)

text: Anttila () on kylä ja taajama Porvoon kaupungissa noin 17 kilometrin päässä Porvoon keskustaajamasta länteen Vanhan Kuninkaantien tuntumassa. Vuoden 1997 kuntaliitokseen asti Anttila kuului Porvoon maalaiskuntaan.


title: Anttila (Porvoo)

text: Anttilan kylän vanhin asutus on sijoittunut Mustijoen länsirannalla olevan kallioisen mäen kaakkoisreunaan, jossa sijaitsevat nykyisin Nygrannin ja Påvalsin tilat. Vuonna 1560 kylässä oli kolme taloa. Viimeistään 1700-luvun lopulta lähtien asutusta tuli myös lännemmäksi, savikkoisen laakson pohjoisreunalle, pellon ja metsän reunavyöhykkeelle. Reunavyöhykkeen nykyinen rakennuskanta koostuu vaihtelevan ikäisistä rakennuksista, jotka kuuluvat melko harvaan sijoittuneiden maatilojen pihapiireihin. Rakennukset ovat muutamia luhtiaittoja lukuun ottamatta pääosin 1900-luvun kuluessa rakennettuja.


title: Rushwal Samaai

text: Rushwal Samaai (myös muodoissa "Rushwahl" ja "Ruswahl", s. 25. syyskuuta 1991 Paarl) on eteläafrikkalainen pituushyppääjä.


title: Rushwal Samaai

text: Samaai saavutti vuoden 2014 Kansainyhteisön kisoista Glasgow'sta pronssia tuloksella 808. Saman vuoden Afrikan-mestaruuskilpailuissa hän oli niin ikään kolmas, nyt tuloksella 784. Samaai oli mukana vuoden 2015 MM-kilpailuissa Pekingissä jääden karsintaan tuloksella 779. Portlandin MM-hallikilpailuissa 2016 hän sijoittui viidenneksi Etelä-Afirkan sisäratojen ennätystuloksella 818.


title: Rushwal Samaai

text: Samaai voitti Afrikan-mestaruuden Durbanissa 2016 tuulituloksella 840. Rio de Janeiron olympialaisissa hän sijoittui yhdeksänneksi tuloksella 797. Lontoon MM-kisoissa 2017 hän oli kolmas, ja nappasi ensimmäisen MM-mitalinsa tuloksella 832. Birminghamin MM-hallikilpailuissa 2018 hän sijoittui kuudenneksi. Saman vuoden Gold Coastin Kansainyhteisön kisoissa hän sai pronssia tuloksella 822.


title: Raffaello Gambogi

text: Raffaello Gambogi (1874 Livorno, Italia – 1943 Livorno, Italia) oli italialainen kuvataiteilija, joka oli naimisissa suomalaisen taiteilijan Elin Danielson-Gambogin kanssa.


title: Raffaello Gambogi

text: Gambogi sai 17-vuotiaana apurahan taideopintoihin taidekorkeakoulussa Firenzessä. Kesällä 1896 hän tutustui tuolloin 35-vuotiaaseen suomenruotsalaiseen taiteilijaan Elin Danielsoniin, joka opiskeli taidetta Italiassa. He menivät naimisiin 1898 paavin erityisluvalla, sillä Danielson oli protestantti. He asettuivat ensin Torre del Lagoon Luccan maakunnassa Toscanassa. Siellä Gambogi viihtyi oopperasäveltäjä Giacomo Puccinin ystäväpiirissä. He muuttivat parin vuoden kuluttua Antignanoon Livornon lähellä. Siellä Gambogilla oli suhde vaimonsa suomalaisen taiteilijaystävättären Dora Wahlroosin kanssa. Tämän seurauksena liitto ajautui ongelmiin ja Danielson muutti takaisin Suomeen pariksi vuodeksi. Matkalla Suomessa 1901 Gambogi sairastui krooniseen psyykkiseen sairauteen, mikä teki hänet myöhemmin riippuvaiseksi vaimostaan. Hän jatkoi kuitenkin maalaamista ja pari muutti Volterraan siksi aikaa, kun Gambogi oli mielisairaalassa psykiatri Luigi Scabian hoidossa. Parin viimeisiä vuosia leimasivat taloudelliset vaikeudet, vaikka he pysyivät jatkuvasti tuotteliaina. Danielson menehtyi keuhkokuumeseen Antignanossa 1919 ja Gambogi kuoli Livornossa 1943.


title: Raffaello Gambogi

text: Gambogin taide yhdistetään useimmiten öljymaalauksiin. Hänen opettajiansa ja vaikuttajiansa olivat italialaiset maalarit Angelo Tommasi ja Giovanni Fattori. Hän kuului italialaiseen taiteilijaryhmään, jota kutsuttiin Macchiaioliksi italialaisen "tahraa" merkitsevän sanan mukaan. Käsitteellä kuvattiin maalaustekniikkaa, jolla oli tiettyä sukulaisuutta impressionismiin. Ryhmä otti vaikutteita ranskalaisesta ulkoilmamaalauksesta ja heitä verrattiin myös venäläisiin peredvizhnikoihin. Heleät ja eloisat värit luonnehtivat Gambogin taidetta. Vaimonsa kautta hän tutustui pohjoismaiseen symbolistiseen maalaustaiteeseen ja väitetään, että sen vaikutukset näkyvät hänen taiteessaan avioliiton solmimisen jälkeisinä vuosina. Hänen taiteensa katsotaan kokonaisuudessaan kehittyneen Elin Danielsonin vaikutuksesta - mahdollisesti sama pätee myös toisinpäin.


title: Raffaello Gambogi

text: Vuonna 1901 hän vieraili Önningebyssä Ahvenanmaalla, ruotsalais-suomalaisessa taiteilijasiirtokunnassa, johon Elin Danielson-Gambogi liittyi. Gambogi maalasi siellä pari maalausta, kuten muotokuvan Victor Westerholmista, siirtokunnan perustajasta.


title: Raffaello Gambogi

text: Gambogin kenties tunnetuin maalaus on monumentaalimaalaus "Hullut" ("Le Pazze", 1906), joka kuvaa mielisairaalan naispotilaita Volterrassa. Keskiosa 2 x 4 m kokoisesta, osista koostuvasta maalauksesta on Turun taidemuseossa, mutta muut osat ovat kadonneet.


title: Raffaello Gambogi

text: Merkittävä osa Gambogin taiteesta sijaitsee kokoelmissa Italian ulkopuolella, etupäässä Suomessa ja Britanniassa.


title: Kelly Zajac

text: Kelly Zajac (s. 6. kesäkuuta 1988 Winnipeg, Manitoba, Kanada) on kanadalainen entinen jääkiekkoilija. Hän oli pelipaikaltaan keskushyökkääjä, mutta osasi pelata myös laidassa.


title: Kelly Zajac

text: Zajac pelasi vuodet 2006–2008 BCHL-junioriliigaa Salmon Arm Silverbacksissa. Hän oli kaudella 2007–2008 joukkueen toiseksi paras pistemies Derek Leen jälkeen tehoilla 21+41=62. Vuodet 2008–2012 Zajac kävi Union Collegea. Kaudella 2010–2011 hän oli joukkueensa paras pistemies hja syöttäjä tehoilla 13+29=42, joilla Zajac sijoittui ECAC:n pistepörssissä viidenneksi. Hänet valittiin kauden päätteeksi sarjan toiseen tähdistökentälliseen. Kaudella 2011–2012 Zajac nousi Unionin varakapteeniksi ja oli joukkueen paras syöttäjä ja toiseksi paras pistemies Jeremy Welshin jälkeen tehoilla 8+34=42. Hän jakoi ECAC:n syöttöpörssin voiton Colgaten Chris Wagnerin kanssa ja sijoittui pistepörssissä kuudenneksi. Zajac voitti sarjan runkosarjan mestaruuden ja koko ECAC:n mestaruuden. Hänet valittiin sarjan parhaaksi puolustavaksi hyökkääjäksi ja kolmanteen tähdistökentälliseen.


title: Kelly Zajac

text: Viimeisen yliopistokautensa 2011–2012 päätteeksi, huhtikuussa 2012 Zajac siirtyi amatööritry-out -sopimuksella AHL-joukkue Albany Devilsiin. Hän pelasi loppukaudella kolme runkosarjaottelua ilman tehopisteitä ja sai joukkueeseen vuoden mittaisen jatkosopimuksen. Kaudesta 2012–2013 Zajac pelasi noin puolet Devilsissa ja puolet ECHL-joukkue Trenton Titansissa. Hänen ensimmäinen kokonainen AHL-kautensa 2013–2014 toi Zajacille 67 runkosarjaottelussa tehot 12+32=44 sekä neljässä playoff-ottelussa kaksi syöttöpistettä. Hän oli runkosarjassa Devilsin paras syöttäjä ja toiseksi paras pistemies Joe Whitneyn jälkeen. Kaudella 2014–2015 Zajac pelasi lokakuussa 2014 tulleen ylävartalovamman vuoksi vain 24 ottelua.


title: Kelly Zajac

text: Elokuun 2015 lopulla Zajac siirtyi vuoden mittaisella ja kahden kuukauden koeajan sisältäneellä sopimuksella SM-liigajoukkue Rauman Lukkoon. Hän teki kaudella 2015–2016 11 runkosarjaottelussa tehot 2+2=4 ja kahdessa Mestarien liigan ottelussa yhden maalin, mutta Zajac jäi lopulta ilman jatkosopimusta. Marraskuussa hän siirtyi loppukauden kattavalla AHL-sopimuksella Manitoba Moosen riveihin. Zajac jätti joukkueen kuitenkin 14 pelaamansa ottelun jälkeen helmikuussa 2016. Muutamaa päivää myöhemmin hän siirtyi South Carolina Stingraysin ECHL-joukkueeseen. Zajac oli pudotuspeleissä joukkueen paras syöttäjä ja toiseksi paras pistemies tehoilla 3+15=18.


title: Kelly Zajac

text: Kaudeksi 2016–2017 Zajac teki sopimuksen Ruotsin toiseksi korkeimmalla sarjatasolla HockeyAllsvenskanissa pelaavan Tingsryds AIF:n kanssa, mutta hän ei kuitenkaan siirtynyt joukkueeseen, vaan ilmoitti lopettaneensa pelaajauransa henkilökohtaisten syiden vuoksi toukokuussa 2016.


title: Kelly Zajac

text: Zajacin isoveljet Travis ja Darcy sekä pikkuveli Nolan ovat myös jääkiekkoilijoita. Travis pelaa New Jersey Devilsin NHL-joukkueessa ja Darcy pelasi useita vuosia Kellyn joukkuetoverina farmijoukkue Albany Devilsissa. Nolan pelaa Denverin yliopistojoukkueessa.


title: Upseerien uimakoulu

text: Upseerien uimakouluksi kutsuttiin 11. syyskuuta 1917 Viipurissa tapahtunutta venäläisten upseerien surmaamista. Pari päivää aiemmin Pietarissa alkaneesta kenraali Lavr Kornilovin johtamasta oikeistopiirien vallankaappausyrityksestä kiihtyneet bolševikkeja kannattaneet venäläiset sotilaat sieppasivat Viipurin päävartiosta 11 kenraalia ja everstiä. Siepatut upseerit vietiin Turun sillalle, josta heidät heitettiin veteen. Upseerit, jotka yrittivät päästä uimalla rantaan, ammuttiin. Surmattujen joukossa oli muun muassa 42. armeijakunnan komentaja, kenraali Vladimir Oranovski sekä suomalaissyntyinen Viipurin sensuuria aiemmin johtanut everstiluutnantti Karl Kyrenius, joka ehti ennen surmaamistaan ampua yhden rannalla seisseen sotilaan. Tapahtumaa seuraamassa oli myös suuri väkijoukko. Surmaajat kutsuivat tekojaan "upseerien uimakouluksi" ja tämä nimitys levisi myös lehtikirjoitteluun tapauksesta.


title: Noora Suomilammi

text: Noora Suomilammi (s. 22. toukokuuta 1989) on suomalainen koripalloilija.


title: Noora Suomilammi

text: Suomilammi aloitti koripallon Naantalin Koripalloilijoissa mutta on Turun Riennon kasvatti. Hän pelasi Riennossa A-tyttöjen SM-sarjaa kaudella 2007–2008 ja nousi seuran naisten edustusjoukkueeseen, jossa hän pelasi I-divisioonassa vuodet 2006–2009. Suomilammi pelasi myös viisi A-tyttöjen maaottelua 1,6 pisteen keskiarvolla. Lukion loppumisen jälkeen Suomilammi lopetti koripallon pelaamisen 2-3 vuodeksi. Hän aloitti lajin uudestaan opiskellessaan Irlannissa ja palasi Suomen koripallokentille II-divisioonassa. Vuodet 2012–2014 Suomilammi pelasi I-divisioonaa Tampereen Pyrinnössä. Jälkimmäisellä kaudellaan hän kirjautti runkosarjassa tilastolukemikseen 9,8 pistettä, 4,7 levypalloa ja 1,6 syöttöä ottelua kohden.


title: Noora Suomilammi

text: Pyrintö nousi Naisten Korisliigaan kaudeksi 2014–2015, mutta Suomilammi siirtyi pitkän harkinnan jälkeen pelaamaan saman sarjan Forssan Alkuun, jossa hän pystyi pelaamaan puoliammattilaisena ja harjoittelemaan hyvin. Alku sijoittui runkosarjassa kuudenneksi ja selviytyi pudotuspeleihin, joissa se hävisi heti puolivälierissä lopulta pronssia voittaneelle Torpan Pojille 3–1-otteluvoitoin. Suomilammi sai Alussa runkosarjassa peliaikaa 13 minuuttia ottelua kohden tehden keskimäärin 2,3 pistettä ja ottaen 1,3 levypalloa. Pääsarjan piste-ennätyksekseen Suomilammi heitti tulokaskaudellaan 13 pistettä 18. lokakuuta 2014 Hyvinkään Pontevaa vastaan.


title: Noora Suomilammi

text: Syyskuussa 2015 Suomilammi palasi Pyrintöön.


title: Noora Suomilammi

text: Alun seuratoimija kuvaili Suomilammia kentällä paljon työtä tekeväksi, urheilulliseksi ja lujatahtoiseksi pelaajaksi. Pyrinnön valmentaja Roope Tähkän mukaan Suomilammi on urheilullisuutensa lisäksi kova harjoittelija.


title: Noora Suomilammi

text: Tampereen yliopistossa opiskellut Suomilammi on koulutukseltaan psykologi.


title: Regina Heinonen

text: Regina Heinonen (myöhemmin Regina Keso; 3. helmikuuta 1924 Kruunupyy – 3. marraskuuta 2011 Helsinki) oli suomalainen elokuvanäyttelijä ja Suomen Filmiteollisuuden kuvaussihteeri. Hän aloitti uransa näyttelemällä yhtiön elokuvissa ja myöhemmin jatkoi työtään kuvaussihteerinä 1950- ja 1960-luvuilla. Heinonen oli tunnettu 1940-luvulla roolistaan kahdessa Suomisen perhe -elokuvassa, "Suomisen Olli rakastuu" ja "Suomisen Olli yllättää", joissa hän näytteli Olli Suomisen tyttöystävää Ritvaa.


title: Regina Heinonen

text: Muutoin Heinosen elokuvaosat olivat lähinnä avustajatasoisia tehtäviä SF:n elokuvissa, kuten "Uuteen elämään", "Nuoruus sumussa" ja "Valkoiset ruusut".


title: Regina Heinonen

text: Avioliiton myötä Regina Heinosen sukunimi vaihtui Kesoksi 1950-luvulla ja hän työskenteli saman elokuvayhtiön kuvaussihteerinä yli kymmenen vuoden ajan. Viimeisen roolinsa hän teki elokuvassa "Kun tuomi kukkii" vuonna 1962.


title: Gaëtan Bucki

text: Gaëtan Bucki (s. 9. toukokuuta 1980 Béthune) on ranskalainen kuulantyöntäjä. 194 senttimetriä pitkä ja 117 kilogrammaa painava Bucki edustaa Artois Athletisme -seuraa ja hänen valmentajanaan toimii Éric Lepeuple.


title: Gaëtan Bucki

text: Bucki ei ole osallistunut urallaan yksiinkään kesäolympialaisiin tai MM-kilpailuihin. EM-kilpailuihin hän on osallistunut kahdesti, parhaana sijoituksenaan finaalin 11:s sija vuodelta 2014. Vuoden 2013 Frankofonisista kisoista Nizzasta Bucki saavutti hopeaa tuloksella 19,33.


title: Gaëtan Bucki

text: Bucki on seitsenkertainen ulkoratojen Ranskan mestari ja kaksinkertainen sisäratojen Ranskan mestari.


title: Osmo Lappalainen

text: Osmo Lappalainen (12. maaliskuuta 1932 Rantasalmi – 27. elokuuta 2015 Oulu) oli suomalainen oppikirjantekijä ja opetusneuvos (1982). Hän oli Oulun normaalilyseon historian yliopettaja 1965–1992.


title: Osmo Lappalainen

text: Lappalainen sai vuonna 2006 Suomen tietokirjailijat ry:n Oppikirjailijapalkinnon.


title: Viivi Lehikoinen

text: Viivi Katariina Lehikoinen (s. 27. elokuuta 1999) on suomalainen juoksija, joka kilpailee pääosin 400 metrin aitajuoksussa. Hän edustaa helsinkiläistä HIFK-Friidrottia ja hänen valmentajanaan toimii Jussi Ihamäki. Vuosina 2012–2015 valmennuksessa oli mukana myös Mervi Laurén.


title: Viivi Lehikoinen

text: Lehikoinen saavutti kultaa 400 metrin aidoissa vuoden 2015 Euroopan nuorten olympiafestivaaleilla Georgian Tbilisissä. Hänen voittoaikansa 57,74 oli kisaennätys ja yli kaksi sekuntia seuraavan kilpailijan tulosta parempi. Aika oli myös kauden kotimainen kärkitulos ja 17-vuotiaiden Suomen ennätys. Hän voitti alle 18-vuotiaiden EM-kilpailuissa Tbilisissä Georgiassa 17. heinäkuuta 2016 Euroopan mestaruuden ajalla 58,28. Kesällä 2017 Lehikoinen saavutti Italian Grossetossa alle 20-vuotiaiden EM-kisoissa pronssia. Hänen aikansa oli 56,49 sekuntia, mikä oli 19-vuotiaiden Suomen ennätys.


title: Viivi Lehikoinen

text: Lehikoinen juoksi Oulun Kalevan kisoissa 2016 hopealle 400 metrin aidoissa. Hän on saavuttanut viestijuoksun SM-kilpailuissa hopeaa 4 × 400 metrin viestissä 2014. Sisäratojen SM-kilpailuissa hän sai hopeaa 300 metrin aitajuoksussa ja 4 × 300 metrin viestissä 2016. 4 × 200 metrin viestissä hän voitti kultaa 2017.


title: Viivi Lehikoinen

text: Lehikoinen on juossut 100 metriä parhaimmillaan aikaan 12,06 ja 200 metriä aikaan 24,12.


title: Viivi Lehikoinen

text: Lehikoinen oli 400 metrin aitajuoksussa alle 18-vuotiaiden maailmantilastossa vuonna 2015 viides ajallaan 57,74 ja vuonna 2016 neljäs ajallaan 57,65.


title: Viivi Lehikoinen

text: Lehikoinen opiskelee Mäkelänrinteen urheilulukiossa. Hänet valittiin vuoden nuoreksi helsinkiläisurheilijaksi Helsinki-päivänä 12. kesäkuuta 2016.


title: Sakari Reitamo

text: Jorma Sakari Reitamo (22. maaliskuuta 1945 Helsinki – 20. kesäkuuta 2015 Helsinki) oli suomalainen ihotautilääkäri ja professori. Hän opiskeli lääkäriksi Bernin yliopistossa Sveitsissä ja väitteli tohtoriksi Helsingin yliopistosta 1979. Iho- ja sukupuolitautien erikoislääkäri hänestä tuli 1986. Hän työskenteli erikoislääkärinä, kliinisenä opettaja ja vs. professorina HYKSin iho- ja sukupuolitautien klinikalla ja vuodesta 1983 iho- ja allergiasairaalassa. Eläkkeelle jäätyään hän jatkoi yhä tutkimustyötä kuolemaansa saakka. Professorin arvonimen hän sai 2013.


title: Sakari Reitamo

text: Reitamon puoliso oli dosentti Anita Remitz-Reitamo.


title: Palestro-luokka (ironclad)

text: Palestro-luokka oli Italian kuninkaallisen laivaston kahden aluksen muodostama ironclad-tykkiveneluokka.


title: ASMR

text:
ASMR () tarkoittaa autonomisia, rauhoittavia aistielämyksiä. Kokemuksia on kutsuttu myös aivo-orgasmeiksi. Ihmiset saavat näitä tuntemuksia etenkin kuulon, näön ja tuntoaistin kautta rauhallisissa tilanteissa. Kaikki ihmiset eivät tunne ASMR-tuntemuksia. ASMR voi ilmetä myös erikoisena kihelmöivänä tunteena, jonka voi tuntea eri puolilla kehoa.
Moni ihminen kokee ASMR-kokemuksia, kun kuulee jonkun puhuvan rauhallisesti. Reaktio on joillakin voimakkaampi, mikäli puhe on kuiskintaa. Kaikenlaiset hiljaiset ja hennot äänet voivat aiheuttaa reaktioita, kuten esimerkiksi pintojen raapiminen tai kirjan kansien koputtaminen sormenpäillä.


title: ASMR

text: Samoin esimerkiksi lintujen laulu ja metsien kohina saattavat aiheuttaa ASMR-reaktioita.


title: ASMR

text: Esimerkiksi käsillä tehtävät hitaat liikkeet saattavat aiheuttaa ASMR-kokemuksia. Katsekontakti ja huomion saaminen lisäävät ASMR-reaktion voimakkuutta.


title: ASMR

text: ASMR-kokemuksien on väitetty rauhoittavan mieltä, lievittävän stressiä, nopeuttavan unensaantia ja auttavan unettomuudesta kärsiviä.


title: ASMR

text:
ASMR-kokemuksia saa usein elämänsä aikana, mutta ASMR-hoidot perustuvat enimmäkseen YouTube-palvelusta löytyviin ASMR-videoihin sekä -kanaviin.
ASMR:sta ei ole tehty perusteellista tutkimusta, joten sitä ei voida pitää lääketieteellisenä hoitona.


title: Juho Romakkaniemi

text: Juho Romakkaniemi (s. 1977 Kuopio) on Keskuskauppakamarin toimitusjohtaja. Hän aloitti tehtävässään 1.3.2018.


title: Juho Romakkaniemi

text: Romakkaniemi tunnetaan pitkäaikaisena kokoomuksen taustavaikuttajana. Poliittisen uransa alkuvaiheissa Romakkaniemi avusti muun muassa Reijo Paajasta ja Ville Itälää. Vuosina 2007–2012 hän kuului Kataisen avustajakuntaan tämän toimiessa pää- ja valtiovarainministerinä. Vuonna 2012 Romakkaniemi nimitettiin talouskomissaari Olli Rehnin kabinettiin. Kesäkuusta lokakuuhun 2014 Romakkaniemi oli pääministeri Alexander Stubbin poliittinen erityisavustaja. Syksystä 2014 alkaen hän toimi EU-komission varapuheenjohtaja Jyrki Kataisen kabinettipäällikkönä Euroopan komissiossa.


title: Juho Romakkaniemi

text: Romakkaniemi liittyi kokoomukseen 16-vuotiaana. Hän tutustui Jyrki Kataiseen Kokoomuksen Nuorten Liiton toiminnassa. Romakkaniemi oli kokoomusnuorten puheenjohtaja vuosina 2002–2003. Vuoden 2000 kunnallisvaaleissa hän oli ehdolla kotipaikkakunnallaan Kuopiossa, muttei tullut valituksi. Vuoden 2003 eduskuntavaaleissa Romakkaniemi oli ehdolla opiskelupaikkakunnaltaan Pirkanmaan vaalipiiristä. Vuoden 2008 kunnallisvaaleissa hänet valittiin Helsingin kaupunginvaltuustoon, jossa hän istui yhden kauden.


title: Juho Romakkaniemi

text: Romakkaniemi valmistui ylioppilaaksi Kuopion Lyseon lukiosta vuonna 1996. Hänet valittiin koulun Vuoden lyseolaiseksi 2015. Romakkaniemi opiskeli tietojenkäsittelytiedettä Tampereen yliopistossa ja on valmistunut filosofian maisteriksi.


title: Pokémon: The Johto Journeys

text: Pokémon: The Johto Journeys on televisiosarja Pokémonin kolmannen tuotantokauden nimi.


title: Pokémon: The Johto Journeys

text: Suomessa kausi alkoi 15. joulukuuta 2001 jaksolla "Näpit irti Totosta!", ja päättyi 8. kesäkuuta 2002 jaksoon "Miksei sadetta kuulu?", jolloin 15 jaksoa jäi näyttämättä. Suomessa kolmatta kautta näytettiin yhteensä 26:n jakson verran.


title: Pokémon: The Johto Journeys

text: Kausi alkoi Kids' WB!:llä Yhdysvalloissa 14. lokakuuta 2000 jaksolla "Don't Touch That 'dile". Kolmas tuotantokausi käsitti 41 jaksoa, joka päättyi jaksoon "The Fortune Hunters" 19. toukokuuta 2001. Kauden loppupuolella Yhdysvalloissa poikettiin alkuperäisestä japanilaisesta esitysjärjestyksestä.